Shillong, 23 Nailar: U Pastor OL Snai tang u la ong ba ka jing iakhih jong u Bah John F Kharshiing ban pynrung ia ka Instrument of Accession (IOA) ha ka Riti Synshar ka ri India kan shem jingeh bha namar ba ka New Delhi kan nym pdiang satia. Haba kren ha ka jingiathir halor ka Lym pung Sain Pyrkat halor ka Instrument of Accession, ka Sixth Scheduled bad ka Jaitbynriew Khasi , ba la pynlong da ka Khasi Publishers Allied Society (KPAS) ha kane ka sngi Saitjain, u Pastor Snai tang u ba kren halor ka phang,  ka history ka 6th Scheduled bad ka jaitbynriew , u la ong kan long kaba kham biang lada u Bah John F Kharshiing un leit rah noh ia ka IOA sha ka sorkar ka pyrthei ne ka United Nation Organisation (UNO) khnang ban leh ia kaba donkam. Ha ka jingsngew jong nga, ia ka IOA dei ban leit rah noh sha ka UNO , la ong u Pastor Snaitang bad bynrap,  Lada dang leit nguh leit dem ha ka Delhi, jop hi kaDelhi, kan leh kumne kumtai . U Pastor Snaitang u la sangeh tyngeh ruh ia ka jingiapait iapra ka jaitbynriew Khasi kaba la jia naduh mynshwa haduh mynta.  Kaba sngew tam ia ka jaitbynriew jong ngi, ka long ba Ngi Iapait iapra ban iatylli bad ngi iatylli ban iapait iapra , la ong u Pastor Snaitang da kaba kdew ia ka jingjia dang shen ha KHADC ha kaba la mih ka kynrum kynram sain pyrthei bym sngewthuh bym sngewthaw shuh namar ka jingiapait iapra. Ka jaitbynriew jong ngi ka iaid kumne shi kumne naduh mynshwa haduh mynta, la bynniaw u Pastor. Katba u Bah John F Kharshiing uwei na ki nongkren ha kane ka jingiathir, u la ong ba ka IOA haduh mynta ka dang im bad ka dang don ka lynti ban iakhih ban dawa pynrung ha ka Riti synshar ka ri. U Bah Kharshiing u la sei ia ki kot ki sla ban pynshong nongrim ia ka jingim ka IOA  ban iada ia ka ri bad ka jaitbynriew na ka jingwan thombor ka sorkar India.  Katkum ka jingong u Bah Kharshiing ki MLA ka Meghalaya ki dei ban iakren ia ka IOA hapoh ka  iing dorbar thawain ban shim ruh da ka rai ban phah sha ka sorkar India ba kan pynim ia ka. Hynrei nga sngew lyngngoh, balei ki MLA jong ngi ki lehrain ban iakren ia ka IOA hapoh iing dobar , la ong u Bah Kharsiing. U la ong ba jin lada ym don ka jingialeh phulia ban pynhap jubor ia ki Hima Khasi ha ka Assam Province ha kito ki por, ka IOA ka la ieng naduh mynshwa ban ioh ia ka jinglaitluid ka ri India bad ka ri Khasi ka la dei ban ioh ia la jylla lajong naduh katei ka por.  Namar ka jingleh buit tuh jong ki katto katne ki briew kiba dei ki dkhot ka constituent assembly, ka IOA ka la duh rung ha ka Riti Synshar ka ri India bad la bsuh ia tang ha ka jingthoh , la ong u Bah John. U la ong ba katkum Riti synshar ka ri, baroh ki Hima Syiem ha ri thor ki la jah lut namar ba ki iasoh ia ka Instrument of Merger (IOM) katba ki Hima Khasi kim shym la ioh ia ka IOM bad ki iasoi tang ia ka IOA. Ka Kong Patricia Mukhim pat kaba kren halor ka Ki bynta ka jingpynkylla ia ka 6th Scheduled ban pynkhlain ia ka jaitbynriew, ka la takrain ia ka district council ka bym lah ban trei ia ka kam kumba la bynshet ha ka.Ka la ong ba katba nangbun ki rukom synshar, katta nang mih ki jingkulmar bad ka la wohnia ia ka jingong ban ai bor ban ithuh ia ki Syiem ki Kmie namar ba kine ki dei kiba la don lypa ka bor hynrei kim leh eiei bad ha jaka ban dawa pynkup bor ia ki, dei ban dawa ban pynkup bor shuh shuh ia ki paidbah namar ba kane ka dei ka ri synshar paidbah.  Ka district council ka treikam thurmur bha, kam don ka jingpynbiang ia ki jingkhein jingdiah, ka jingtreikam kaba shai , la ong ka Kong Mukhim bad bynrap, ba wat ia ki bor ba ka la don kam shym la lah ban pyntreikam satia kum ka um ka wah, ki jaka ban pynneh pynsah bad kiwei.  La iathuh ia nga da ki stad na NEHU ba ki nongmihkhmat na District Council ki ju leit ban pan jingmut kumno ban pynkhlain ia ka district council hynrei haba ki heh na NEHU ki ong ba kaba kongsan ka long ban pynbiang ia ki jingkhein jingdiah, ka jingtreikam kaba shai, ki nongialam na district council ki la shu jah jlep noh khlem wan mih shuh , la ong ka Kong Mukhim bad bynrap ba kane ka pyni ba ka district council kam shym la treikam ha ka rukom kaba shai.Ka la ong ba donkam ia ka district council ba kan treikam ha ka rukom kaba shai ha kaba ki paidbah kin ioh ia ka bor, ym ban shu treikam khlem kano kano ka jingling kaba shai. Nalor kine ki nongkren, la iashim bynta bun ki riew shemphang kiba la pynpaw ia ka jinglap bad ka jingshem jongki halor kane ka IOA, ka 6th Scheduled ha ka jingiadei bad ka jaitbynriew Khasi. document.getElementById( Leyout101 ).style.display= none ;mulberry outlet cheap authentic jordans louboutin chaussures mulberry sale bags hogan outlet scarpe hogan donne mulberry handbags outlet mulberry outlets chaussures louboutin pas cher mulberry purses uk


Shillong, 24 Nailar:  Mynta ka janmiet ka jingialang jong ka Jonti Action Committee jong  ka  Khasi Jainita Land owners and Quarry Association ka la rai ban iaid beit shakhmat ia ka rai jong ka na ka bynta ban ujor sha ka Supreme Court bad  katei ka kynhun kan hiar Delhi ha ka taiew ba nyngkong jong u nailur ban pyndep ia katei ka kam. Ha katei ka jingthoh kaba la soi da u President bad Secretary jong katei ka Association u bah Riban Lyngdoh bad u bah Jropsing Nongkhlaw ka la pyntip sha ka Supreme Court ia ka rukom longtrai kane ka jylla ha ka khyndew ka shyiap bad ka la kyrpad ia ka Supreme Court ba kan pynsangeh shipor ia ka rai jong ka Meghalaya high Court kaba la khang ban tih maw tih shyiap ha kane ka jylla.


Shillong, 31 Nailar: Ki Seng bhalang bapher bapher ha ri Lum Garo ba kynthup ia ka Garo Students Union (interim body), Garo Hills State Movement Committee (GHSMC), A chik Students Welfare Association (ASWA) bad Tura Government College Students Union (TGCSU) bad kiwei pat, ki la pynlong da ka jingialang bad ka jingiaiaid paidbah mynta ka sngi ban pyrshah ba ka sorkar kam dei ban ailad ia ki bym dei riewlum ba kin ia khun elekshon MDC ha GHADC. Ki Sengbhalang ha Ri Lum Garo ki la shim ia katei ka sienjam ban ia khih namar ba ka elekshon MDC ha GHADC kan sdang noh ha ka 12 tarik u risaw, 2015 kaba mut sa tang shibnai tam. Katei ka jingialang ka la long ha madan ialehkai ha Chandmari bad ki la don kumba 1000 ngut tam ki paidbah kijba la wan ban ia shim bynta. Haba kren ha katei ka jingialang paidbah kiba bun ki nongkren ki la thalain tyngeh ia ka sorkar Congress kaba la ialam da u Dr.Mukul Sangma bad ki la kynnoh ba dei namar ka jingpyntreikam bad ka jingbym bat ain ka sorkar Congress ki briew ki bym dei riewlum ki ioh lad ban ia khun elekshon MDC ha ri Lum Garo. U President ka Garo Students Union u Zicko Balgra u la ong ba lada ka long kumno kumno ruh ki Sengbhalang kin ym ailad ia u bym dei riewlum ban ia khun ha ka elekshon MDC ka ban wan bad wat ban thep vote ruh,  Ka district Council ka dei kaba la buh tang ia ki jaitbynriew rit paid ban iada kyrpang ia ka jaitbynriew jong ki  u la ong. Ki nongkren ki la kren ruh ba ha District Council jong ki Khasi bad Jaintia ym ju shah ia ki jbym dei riewlum ba kin ia khun elekshon MDC ha ki district council, hynrei ha ri Lum Garo pat la shah wat la ka ain ka la khang lad ruh, bad ki la kynnoh beit beit ba katei baroh ka jia tang namarba ka sorkar jylla kaba la ialam da u Dr.Mukul Sangma kam shym la bud ryntih ia ka ain kaba la don lypa. Ha ri Lum Garo na ki 29 tylli ki konstitwensi, 3 tylli na ki ki dei ki konstitwensi kaba ki briew ki bym dei riewlum ki lah ban ia khun elekshon, kitei ki 3 tylli ki dei ka Phulbari, Rajabala bad ka Mahendraganj. La ong ba ka jinglah ki bym dei riewlum ban ia khun elekshon na ki 3 tylli ki konstitwensi ka dei namarba la don ruh ka ain kaba ong baroh ki nongshong shnong ka ri Lum Garo kiba la shong la sah palat ia ka 12 snem hapoh Garo Hills ki lah ban ia shim bynta ha ka jingiathep vote.  Hapoh ka 6th Schedule la thaw ia ki District Council ban iada kyrpang ia ki jaitbynriew rit paid, ngin ym shah da lei lei ruh ban don ba pynkylla ia katei  ong u Nikman Marak, Chairman ka GHSMC. Katei ka jingiaiaid paidbah ka la long naduh madan Chandmari bad la iaid lyngba ka Ringrey, Babupara bad la pynkut ha ophis u DC.


Shillong 1 Nailur: Ka BJP ka la pynkhreh ban iakhun ia ka elekshon sha ka GHADC bad ka NPP kaba dei ka paralok ha ka NDA ha ka sorkar pdeng. Kat kum ka jingiakren bad u President ka BJP Meghalaya, u Bah Khlursing Lyngdoh la iathuh ba ka party ka la don hapdeng ka jingpynkhreh ban sei kyrtong ha kiba bun ki jaka ha kane ka elekshon GHADC kaban sa long shen.  Ngi la pynkhreh ban pyniakhun bun kyrtong ha ka GHADC ban long shen bad ngin iakhun lang bad ka NPP kaba dei ka paralok jong ka kynhun synrop ka NDA , la ong u Bah Lyngdoh. Wat la ka party kam pat da suh thied bha ha ka jylla khamtam ha Garo Hills ha ki snem ba la dep, hynrei mynta ka BJP ka la sdang ban nang ioh bor   hadien ba la ioh ban bat ia ka bor synshar ha Delhi.


Shillong, 1 Nailur: Ha ka 28 tarik u nailar, ki kynthei nong shong iew kiba die jain ha Iewduh ki la tur sha hima Mylliem ban pyrshah ia ka jingai bor ka hima ban shna dukan ha ka lynti iaid kaba la pynwit ia ki nongshong iew kaba dei ruh ka jaka kaba don hajan ka Stand Indica, Pynursla. Katkum ka jing ioh jingtip u Rupang la ong ba katei ka dukan kaba dang shna ha lynti iaid paidbah ka dei ka dukan jong u President ka FKJGP Mawlai Circle u bah Marbud Dkhar. Hynrei ha ka jing iakren bad u Rupang mynta ka miet u bah Marbud Dkhar u la kyntait ba ka dei ka dukan jong u bad u la ong ba u lyngngoh ban iohi ia katei ka khubor kaba u Rupang u la pynmih ia ka kyrteng jong u ha ka 29 tarik u nailar. U bah Marbud u la ong ba katei ka dukan kam dei ka jong u bad katei ka jingmih khubor u la ong ba ka dei tang ka jingpynthohbria ia ka kyrteng jong u. Halor katei ka bynta u Rupang mynta ka miet u la ioh ruh ban ia kren lyngba ka phone bad u myntri ka hima Mylliem uba peit ia ka Iew u myntri K Langstieh bad ha ka jingiakren bad u myntri u la ong ba kam dei ka dukan u bah Marbud hynrei u la ong ba um lah ban kynmaw ka dei ka dukan jong no bad u hap ban khyllie bui (File) shuwa ban tip ka dei ka dukan jongno tangba u la pynthikna ba kam dei ka dukan u bah Marbud hynrei ka dei da kawei pat ka kyrteng.  Mynta ngam don ha ophis, ngan hap ban peit ia ka file lashai ka sngi  ong u myntri K. Langstieh. Halor kajuh katei ka bynta u Rupang u la ioh ban ia kren bad katto katne ngut ki myntri ka hima Mylliem kiba la buhrieh kyrteng ha kaba kitei ki myntri ki la pynpaw ka jinglyngngoh ba kat u myntri ba bat ia ka Iew jong ka hima um lah ban kynmaw tang ia kawei ka kyrteng ruh bad hano u ai ia ka dukan khamtam ba ka dei ka dukan kaba ujor da ki paidbah, kaba suk bha ban kynmaw ha khlieh ruh. Kitei ki myntri ki la pynthikna ba ka dukan kaba dang shna ha Iewduh kaba ki paidbah ki la ujor sha ka hima Mylliem ka dei ka dukan jong u President ka FKJGP Mawlai Circle u bah Marbud Dkhar. Ki la pynthikna ruh ba ia katei ka dukan la aiti ha u bah Marbud naduh ka por ba dang shu dep ban pynpra ia ka jingkieng Motphran. Kitei ki myntri ki bym shym la kwah ban pynpaw kyrteng ki la ong ba u bah Marbud u don ka jingiadei paralok kaba jan bha bad u Syiem ka hima Mylliem bad ki la antad ba u Syiem Hima Mylliem u Pa iem Latho Manik Syiem u la hukum ia u myntri Iew ban ai ia katei ka jaka ban shna dukan u bah Marbud Dkhar.


Jowai, 3 Nailur: Uwei u driver uba niah ianka trok dewiong u la shah lute bad shah shoh ha ka kynhun kiba la suba jur ba ki dei ki nonglute kibym lah satia ban ithuh. Kane ka la jia hynnin ka miet Sngi Balang. Katkum kanjingujor u driver ka trok ASO1C -2825 uba la tipnkyrteng kum u Rsidul SK uba na Murshidabad West Bengal u la iathuh ba katba u dang wan na Phramer ynda u la poi ha Jowai Bypass kawei ka local Taxi kaba don ia u Nombor ML04-A lane B 4751 ka la pakhang lynti ia katei ka trok. Ki don saw ngut ki ba don hapoh katei ka local. Ar ngut ki la hiar ban shoh bad lute ia utei u driver bad hadien ba kila dep ki la phet noh na katei ka jaka. Kane kadei ka sien kaba saw ba la don ka jingshah lute ki trok ha katei ka Bypass bad kane ka la jia ruh hadien ba ym don pulit shuh kiba pahara ia katei ka surok naduh ba ki la shah khang hadien ba ki la shah kynnoh ba ki la donkti ban khrong pisa be-ain na ki trok.


Shillong 03 Nailur: Ki don haduh 276 tylli ki dukan kiba shah phah jingthoh ne notis ha ka Meghalaya Urban Development Authority (MUDA) ha thainn Polo bad na kine, kumba 50 tylli eiei kiba lah ban shah kyndang. Katkum ka jingiakren bad u heh ka MUDA, ki don 30 tylli kiba la thmu ban pynpra ha kane ka taiew ba la dep hynrei namar ba ka jingujor sha ka Kashari High Court, la pynsangeh noh ia kane. Nalor kine, ki dang don shuh kiban shah pynpra hynrei ka kam ka dang sah kut noh bad ia mynta, dang ap ia ka rai na ka iing kashari. La iathuh ba kine ki trai dukan kiba shah ai jingthoh ha ka MUDA, ki la ujor mynta sha ka Supreme Court ruh ban dawa ban pynsangeh ia kane ka jingkhynra. Ha kawei ka liang, ki trai dukan kiba don ha Polo ba shah phah notis ha ka Meghalaya Urban Development Authority (MUDA) ban pynpra ia ki dukan bad ki jingtei jongki, ki la shu iai ap haduh ka 10 tarik Nailur kaba dei ka sngi bishar ban ioh ia ka rai na ka Kashari. Ia ki jingtei ha thainn Polo la thmu da ka MUDA ban pynpra noh hadien ba la hukum ka NGT hynrei shwa ba ka MUDA kan leit ban pynpra ha ka sngi Saitjain, ka la ioh noh ia ka hukum na ka Kashari ban sangeh shwa bad kan pynlong ia ka jingbishar ha ka 10 tarik halor kane ka kam. Haba iakren bad ki trai dukan ha thainn Polo, ki la ong ba ki la iakhun beit namar ka jingthmu ban pynpra ka long ka jingknieh ia ka hok jongki.  Ngim pat kwah ban kren eiei ia mynta namar ba ka kam ka dang don ha ka Kashari , la ong kawei ka trai dukan ha Polo bad bynrap, ba ki la rai ban ap beit haduh ka 10 tarik ban ioh ia ka rai. Ha kawei ka liang, la pynpaw ba ka jingkynnoh ba jaboh ka wah Umkhrah ka dei na ki nongshong dukan ha Polo, kam dei kaba shisha namar ba ka wah Umkhrah ka la wan naduh Madnrting ter ter ka tuid shaduh Polo ka noh arsut.  Mano bym kwah ia ka jingkhuid, baroh ngi kwah eh ban long ka Polo kaba khuid, ka wah ruh , la ong kane ka trai dukan.


Shillong,3nailur: Mynta ka step ha ka por 1:00 baje eiei dang step, kawei ka Maruti Van kaba don ia u nombar ML 05M6881 ba la niah da u George Lamba, 25 snem karta  na Shnong Pdeng, West Jaintia ka la hap ha riat Ryngngain,  kaba dei ka jaka ba bun ki Synrang maw ha Khohiar. Katei ka kali ka dei kaba wan na Pynursla ban leit sha Shillong. Ha katei ka jingjia u nongniah u la iap katba 2 ngut ki briew kiba shong shapoh ki la lait im  namarba ki la sahkut ha shiteng bad ki la lah ban par ia ka riat ka ram haduh ba kin da mih ha surok bah.  Katkum ka jingiathuh u SDPO ka Sohra u bah Ian Onel Swer u la ong ba katei ka jingjia la antad ba ka la jia namar ka jingdum lyoh palat ha katei ka surok ban hiar sha Pynursla. La iathuh ba ki pulit ka Pynursla ki la ioh jingtip ia katei ka jingjia ha ka por 4 baje mynstep bad tang hadien katto katne por ki la poi sha katei ka jaka.  U bah Ian u la ong ba ki pulit ki la hiar da ki tyllai ia ka riat bad la ioh ban tan noh ia katei ka kali ryngkat ka metiap xjong u nongniah mynta hi ka sngi. Ia kiba mynsaw la pynkit noh da ka kali 108 sha  CHC, Pynursla , ki pulit ki dang tohkit bniah ia katei ka jingjia. Kiba la mynsaw ki dei kijba la tip kyrteng kum u Play Tohtih, 28 snem bad u Rom Pohsniem, 40 snem karta.


Jowai, 6 Nailur: Kawei ka long kmie kaba la tip kyrteng kum ka Phrom Chyrmang (40 snem) eiei, ka la shah bom shah shoh ha ka kynhun jong ka kong Phul Dkhar kaba na ka shnong Jalyiah hadien ba katei ka kong Phul ka la suba ba u lok jong ka u don jingiadei sop sop bad kawei ka khun kynthei jong ka kaba dang 15 snem ka rta. La iathuh ba katei ka kong phul ka la kren ia kane ka jingiadei sop sop jong u lok jong ka bad katei ka kong Chyrmang hynrei ka la iashah pynban ia ka khun jong ka bad hynnin ka jan miet, katei ka kong Phul ha ryngkat ka kynhun jong ka kynthei bad shynrang ki la wan sha shnong Mookhep da ki 3 lane 4 tylli ki kali bad rung jubor ha iing jong ka kong Phrom bad ki la bom la shoh ia katei ka longkmie haduh ba ka la mynsaw jur, Katei ka kynhun jong ka kong Phul Dkhar kam shym la map wad ia ka khun kaba dang 12 snem ha kaba ki la synreit syndon da ka Acid na Khlieh bad ka kti jong ka ka la mynsaw ing ding. Ki la pyrshang ruh ban inject da ka acid ia katei ka longkmie bad ia katei ka khynnah hynrei kane ka jingpyrshang kam shym la urlong, ba ki da ioh ban inject da ka acid, katei ka khynnah 12 snem kan shitom jur shisha , la ong ki pulit ka Ladrymbai. Ka khubor na u Secretary Shnong, u ma Francis Dkhar u la iathuh mar syndep leh ia katei ka kam, katei ka kynhun kaba la ialam da ka kong Phul ka la phet noh bad ki marjan ki la iarap ban kit ia kitei ki shikmie shikhun sha KJPA Hospital ha Jowai, Halor kane na ka liang ki Doctor ka Hospital ki la pyntip ruh sha ki pulit ha kaba ki pulit na Jowai ki la wan tohkit mar mar, Halor kane ka jingjia, ka kong Phul Dkhar ka la wan ban pyndem noh ia lade ha khmat ki pulit ka Ladrymbai mynta ka sngi U Blei. Ka jingtohkit ia katei ka longkmie ka dang iaid shakhmat. Halor kane ka jingjia na ka liang ka East Jaintia National Council ka la hiar tohkit bad ka la pynrem ia kane ka jingjia bad ka la ujor ejahar ruh ia ka kong Phul Dkhar bad ruh ia u lok jong ka u Shiar Phawa ha Ladrymbai Beat House.


Shillong, 06 Nailur: Ka Seng Biria U Khasi (SBUK) ka la plie ia ka Jaka Hikai Ktien Khasi ne ka Khasi Learning Centre ha kane ka sngi Saitjain ha Shillong Law College. Ia kane ka jaka hikai la plie da ka Dr (Mrs) MPR Lyngdoh ha ka jingialang kaba iadon lang kiba shah hikai bad ki dkhot jong ka SBUK. Haba kren ha kane ka jingialang plie, ka Dr Lyngdoh ka la ong ba ka long kaba sngew bynniaw ba ki Khasi hi kim nang ban kren ia la ka ktien.  bun ki longiing mynta kim nang ban kren Khasi bad ki iakren  Khalish  khleh phareng bad khasi , la ong ka Dr Lyngdoh bad bynrap  Kum kita kiba la thlun ban kren  a ka ktien Khasi lajong, ki lah ruh ban wan shah hikai ha kane ka jaka ai jinghikai,  ka la ong. Ka sngew ka jingplie ka SBUK ia kane ka jaka hikai Khasi ka dei ka lynti jam ban pyniarap ban pynsngewthuh ban   pynnang ia ki briew ki bym sngewthuh ia ka ktien Khasi. Ka Dr Lyngdoh ka la ong ba kaba sngew lyngngoh ka long ba don bun ki longiing Khasi ki bym nang ban kren Khasi. Ka Dr Lyngdoh ka la ong ba ka jingpule ban nang  a ki jait ktien bapher bapher ka long kaba donkam, namar ba ka ka ktien ka pyn ajan hapdeng ki para briew bad ka pynkhlai  ruh  a ka jing along paralok.   Ka jingpule kam don jingkut bad kyrmen ba ka SBUK kan lah ban bteng  a kane ka jingai jinghikai bad  ai bteng,  la ong ka Dr Lyngdoh. U dkhot ka SBUK u Bah LH Pde, uba pyniaid  a ka jing alang, u la ong ba ka jingthmu ba kongsan ba la plie  a kane ka jaka ai jinghikai ka long ban pynneh ruh  a ka mynsiem jong ka jingsngew  along kawei hapdeng ki jaitbynriew bapher bapher. Ha kane ka jaka hikai ka SBUK ruh la don katto katne ki Khasi kiba kwah bann wan shah hikai namar ba kim nang kren Khasi.Haduh hynnin ka sngi, ki don 53 ngut ki nongwei kiba kwah ban wan shah hikai ban nang ia ka ktien Khasi. Kine ki kynthup na ki jaitbynriew bapher bapher kum Bihari, Nepali, Bengali, Rabha, Tripuri, Pynjabi, Bodo, Bhutanese, bad kiwei de kiba la trei ha ki jait kam bapher bapher kum ka bank, ki ophis sorkar pdeng, ki nonghikai skul, principal ki skul, kiba leh kam khaii bad ki samla pule kolej ruh. Ka por jinghikai ka long man ka sngi Saitjain bad ka SBUK ka hikai ei khlem da donkam ban siew eiei.


Shillong, 07 Nailur: Ar tylli seng ka KSU bad Synjuk Seng Samla Shnong (SSSS) ka South West Khasi Hils district ki la pyrshah jur ia ka jingleh bunkam ka sorkar ban shu pynkynriah kam khah khah ia ki ophisar na katei ka distict namar ba kane ka la ktah ia ka roi ka par bad ka jingpyniaid ia ki kam ki jam. Kine ki seng ki la iakynduh ruh mynta ka sngi ia u Chief Secretary ka jylla u Bah PBO Warjri ban kyntu ia u ba ka sor kar ka dei ban sangeh noh ia ka jingpynkynriah kam khah khah ia ki ophisar na katei ka district.  Ka jingpynkynriah kam khah khah ia ki ophisar kiba wan trei tang shibit por, ka la pynduh nong ia ki paidbah ka district , la ong u President ka KSU South West Khasi District u Bah Forwardman Nongrem haba iakren bad ki nongthoh khubor hadien ba la mih na kamra u Chief Secretary ka jylla hynne ka sngi Nyngkong. U la ong ba ka South West Khasi Hills District ka dei kaba dang thymmai bad ka donkam ia ki ophisar ban don shwa katto katne por ba kin ioh ban pule ban sngewthuh ia ka jinglong jingman ka jaka bad ki briew khnang ban pynsuk ban wanrah bad ban pyniaid ia ki skhim pynroi. Ka jingpynkynriah kam khah khah bad tang shibit ka la pynthut lut ia ka kam ka kam bad ka sorkar ka dei ban ailad ia ki ophisar ba kin trei ia ka kam, la ong sa u organising secretary ka KSU South West Khasi Hills u Bah Marcony Thongni.  Jin lada ka sorkar ka pynkynriah kam ia kiba thiah thain, ngin sngewnguh shibun hynrei ka pynkynriah pynban ia ki ophisar ba trei ba khuid , la ong u Bah Nongrem. Dang shen, ophisar ka tnad Public Relation Department ka la shah kynriah kam tang hadien katto katne por bad ka sorkar ka leh ia kane khlem kano kano ka daw ba shongnia, la ong kine ki nongialam sengbhalang. Ha kajuh ka por, kine ki nongialam sengbhalang ki la iathuh ba u Chief Secretary u la iathuh ba ka sorkar ki don ki kyndon kiba ka ka sorkar ka lah ban kynriah kam ia ki ophisar haba ka sngew donkam. Wat la katta, u Chief Secretary u la kular hakhmat kine ki nongialam ba un sa peit ia kane ba kan nym long ka jingktah ia ki paidbah.


Jowai, 8 Nailur: Kawei ka khynnah samla lud kaba dang 16 snem ka rta ka la shah thombor ha uwei u briew uba la tip kyrteng kum u Nipaya Pale uba na ka shnong Wahiajer ha ka miet sngi U Blei. Ka kmie jong katei ka khynnah samla ka la wan ban ujor ia kane sha ki pulit mynta ka sngi. Shwa ia kane katei ka kmie ha ryngkat katei ka samla ki la wan ban wad jingiarap na ki nongialam ka Jaintia Youth Federa tion kaba dei kawei na ki sengbhalang ba paw ka rilum Jaintia. Na ka liang ka JYF mar mar, ka la aiti ia kane ka kam sha ka Women Wings ha kaba ki ar ngut ki nongialam ka JYF Women Wing, ka kong Arlind Dkhar bad ka kong Friday Suna ki la iarap ban ujor syndon da ka ejahar pyrshah ia utei u nongthombor ia ka longrynieng katei ka khynnah. Kane ka la jia ha ka meit 11:30 pm ha ka sngi U Blei ha kaba la kynnoh ba utei u briew ula wan sha ka iing ba ka sahwai ban leit skul bad u la pynpait ia ka jingkhang da kaba kyrdem ban iohrung shapoh ha kaba u la thmu ban thombor iaka long ryngieng jong ka. Hynrei ha ka jingialeh, katei ka samla lud ka la shah khyrwait na ka kti kadiang haduh ba ka la khein bad mynta ka don ha ka jaka sumar ha Jowai. Na ka liang ki pulit ki la iathuh ba utei u briew um pat shym la ioh ban leh eiei kaba sniew ia ka longryngieng jong katei ka khynnah kaba dang sdang khie samla, hynrei wat la katta ruh ki dang ap ia ka report na ki Doctor. Na ka liang ka kong Arilind Dkhar bad ka kong Friday Suna kiba dei ki nongialam ka JYF Women wing ki la pynrem jur ia kane bad ki dawa ba ka bor jong ka ain khamtam ia ki pulit ban tohkit bnai bha ia kane bad ban kem mar mar ia utei u briew uba la shah kynnoh donkti ban thombor ia katei ka khynnah samla.


Shillong, 09 Nailur: Ka jingialang jong baroh ki seng seng sain pyrthei ba la khot da u Myntri Rangbah ka jylla u Dr Mukul Sangma kam pat lah ban shim rai ban thaw ain noh ia ki rangbah shnong da ka sorkar hynrei ka jingiakren mynta ka sngi, ha ka jing ialang ka la iaid shaid shaid ba ka sorkar kan thaw hi noh ia ka ain, ym ban ai shuh ha ki district council. Ka jingbym lah ka sorkar ban shim ia ka rai kaba shai ka long ba ki seng sain pyrthei baheh ha ka jylla kum ka UDP, NPP, BJP, bad KHNAM kim shym la wan iashim bynta ha kane ka jing ialang kaba la khot da ka sorkar. Kiba wan sha ka jingialang ki kynthup tang ka NCP, ka HSPDP bad ka Congress kaba synshar ia ka jylla. Hynrei, watla kiba bun ki seng sain pyrthei ki pep sha kane ka jingialang, na ka liang u Myntri Rangbah ka jylla u Dr Mukul Sangma u la ong ba ka jingialang ka long kaba seisoh bad kaba larkam.  Kumba phi tip bun ki seng sain pyrthei ki pep hynrei ban pynthikna ban ioh ia ka jingiasyllok kaba kham bha bad kham janai, ngi la rai ban phah sha baroh ki seng sain pyrthei ia ki jingiakren ha ka jingialang halor ka jingthmu ban thaw ain noh ka sorkar ia ki bor shnong. Ngin sa iakynduh biang ban iakren kham bha shuh shuh halor kane ka kam , la ong u Dr Mukul. U la ong ba ka sorkar jylla ka la khot ia baroh ki seng sain pyrthei ban iakren shuh shuh ia kane ka mat kaba donkam bha.  Namar ba ka sorkar ka la rai ban nym pynjrong shuh ia ka jingtreikam ka Ordinance, ka donkam pat ia ka jingiasyllok ban thaw noh da ka Ain ia ki bor synshar shnong,   la ong u Myntri Rangbah. U la ong ba ka jingialang jong ka kynhun myntri kaba la dep, ka la rai la ban ailad ia ka ordinance ba kan treikam ne ka sorkar kan thaw noh da ka ain. Namar kane ka daw, ka sorkar ka la khot ia ka jingialang ban iakren halor kane.  Hadien ba la pyntreikam da ka Ordinance, ka la don ka jingpynsngew na kiba bun halor kane, bad ngi sngew ba donkam ban iasyllok ia baroh ki seng sain pyrthei ban iakren ia kane ka kam kaba donkam. Nga kyrmen ba lyngba ka jingiasyllok ngin lah ban shim ia ka rai , la ong u Dr Mukul. U la ong ba ka sorkar ka kwah ba baroh ki paidbah kin ai jingmut halor kane ka mat.  Ngi kwah ban iawer ia ki paidbah ban ai jingmut halor ka jingthmu ban thaw ain ia ki bor synshar shnong  la ong u Myntri Rangbah. Halor ka jingkylli hato ka sorkar kan skud noh ia ka bor jong ki district council, u Myntri Rangbah u la ong ba ka dei ka jingbatai ia ka ain namar ba ka sorkar ka lah ban thaw ia kano kano ka ain.  Ka dei ka jingkylli jong ka jingiarai lang hapdeng ka sorkar bad ki district council.  Ka jingthmu ka long ban peit ia ka jingbit jingbiang jong ki district council lada ki biang bad ki lah ban pyndep ia ka kam halor ka jingai bor ia ki bor synshar shnong  u la ong. U Dr Mukul u la ong ba lyngba ka jingiasyllok, yn pyrshang ban pyndap ia ki jaka ba suda.  Kam dei ka jingknieh noh ia ka bor jong ki district council hynrei ngin pyndep kum u nongthaw ain  , la ong u Myntri rangbah.


Shillong,10 Nailur: U bah Bindo M Lanong, Working Pre sident ka UDP u la ther tyngeh ia kane ka sorkar kaba la ialam da ka seng Congress hapoh ka jing ialam u Dr.Mukul Sangma u myntri rangbah. U bah Bindo u la ong ba kane ka sorkar kaba mynta ka dei ka sorkar kaba leh khyllah ym kum kum kiwei pat ki sorkar kiba la leit noh,  Ngi la mad naduh ka por u Captain Sangma, ym pat sorkar kaba mushlia ia ki kam ka District council, hynrei dei tang kane ka sorkar khyllah u Mukul  ong u bah Bindo haba ia kren bad u Rupang. Haba kren ia ka jingmushlia ka sorkar ia ki kam synshar khaddar kijba hap hapoh ka jingpeit ka District council u bah Bindo u la ong  Imat kane ka sorkar kam kwah ban ia jai jai lane ban ia shongsuk shongsain, ka la thaw jingkulmar jing jang da kawei bad jingjang da kumwei pat  u la ong. U la ong ba ka KHADC ka dei ka nongpeit ia ka synshar khadar ka riti ka dustur, hynrei mynta pat la wan ban mushlia noh da ka sorkar ia ki kam jong ka,  Ka long kumba leit mushlia mano ia ka khun jongno  bynrap biang u bah Bindo da kaba ong ruh  Don jingmut aiu ban don ka district Council lada wan mushlia noh da ka sorkar ia ki kam jong ka , ka district Council ka dei ka paia kaba khlain tam hynrei ka jingwan mushlia ka sorkar i kumba ka kwah ban pynduh pyndam noh ia ka . Utei u nongialam ka UDP u la kyntu ia ka KHADC ba ka dei ban ieng skhem ha ka nongrim jong ka ym ban ailad ia ka sorkar ba kan wan tuklar ia ki kam jong ka bad u la ong ba u kyrshan ruh ia ka jingpyrkhat u CEM ka KHADC u bah Pynshngain N Syiem ban ujor sha Supreme Court.  Nga kyrmen ba lada u CEM un leit sha Supreme Court khlem pep ka Supreme Court kan pynksan beit ia ka District Council , pynkut u bah Bindo. U bah Bindo u la pynkynmaw ruh ba dang shen u myntri rangbah ka jylla u la khot ia kren ia ki ha ophis jong u bad ha katei ka jingiakren u la ong ba um kwah ban ia tuklar eiei ia ki kam ka District Council ne ki kam synshar khadar ha ki shnong ki thaw, hynrei dang mynhynnin ka sngi pat u la khot jingialang pynban ia baroh ki seng sain pyrthei ban ia kren Ai  synshar khadar ha ki shnong,  Kumno ngin leit sha katei ka jingialang haba u la pynkhein hi ia ka jubanlak jong u  pynkut u bah Bindo uba la pynpaw ruh ki jingsngewlyngngoh ba haba baroh ki seng riewlum ki ia tylli bad kim treh leit jingialang pynban ka seng HSPDP ka leit ban kyrshan ia ka sorkar u Dr.Mukul Sangma.


Shillong, 10 Nailur: U Lat ka jylla u  V Shanmuganathan u dang pan jingmut na ka tnad Home Affairs ka sorkar pdeng halor ka KHAD (Village Administration) Bill, 2015 kaba la pdiang da ka KHADC ha ka 30 tarik Jymmang. Katkum ka khubor ba la iohlum, la iathuh ba u Lat ka jylla u la iakyn duh ia u Myntri kam pohiing ka ri u Rajnath Singh dang shen halor kane ka VAB.  U Shanmugana than u la iakynduh ia u myntri kam pohiing ka ri ha ka  7 tarik Nailar ban iathuh ia u halor kane ka kam.  U Lat u la thoh biang sha u  Rajnath ha ka 31 tarik Nailar ban pan jingshai halor kane ka kam , la ong ka thymmei khubor. Da kaba kdew ia ka rai jong ka Kashari, ka thymmei khubor ka la ong ba u Lat ka jylla ha ka shithi u la kdew ba ka Kashari ka la ai ia ka hukum ba ki Rangbah Shnong kim don bor ban ai syrnod ia ki nongshong shnong ha kaba iadei bad ka jingshna iing, rejister jaka, bad kiwei khlem ai bor da ka ain.  Ka jingthmu jong nga ban kdew ia kane ka Bill ka long ban pan jingmut na phi halor ki kyndon jong ka riti synshar ka ri halor kane ka Bill shwa ban phah biang sha ka sorkar jylla bad ki Autonomous District Council ban pynbeit ia ki jingduna jongka , la ong u Lat ha ka shithi. Lah ban kdew ba u Lat ka jylla u la phah biang ia ka Bill sha ka sorkar jylla da kaba pan jingshai halor ki katto katne ki kyndon. Ka jingweng noh ka liangsynshar PDF ka KHADC ia ki ar tylli ki kyndon jong ka VAB ka la wanrah ia ka jingpyrshah na ki paidbah, ki seng sain pyrthei. U Lat u la phah khubor ruh sha u Myntri Rangbah ka jylla ba ka donkam ban bsuh ia ki katto katne ki kyndon ha ka Bill namar ba ka don ka jingdkoh kaba lah ban ktah hadien habud.  Nga kwah ban phah ka khubor ba ngan ai ia ka jingmynjur ia ka Bill tang hadien ba nga la hun ia ki kyndon jong ka Bill ba kan iaid katkum ka riti synshar ka ri  la ong u Lat sha u Myntri Rangbah. U Lat u la ong ba ka long kaba donkam ba ka Bill kan ieng haba don kano kano ka jingiakhun hapoh ka iing Kashari. U Lat u la ong ba u la ioh pdiang phra tylli ki jingujor halor kane ka Bill bad u la phah ruh sha ka sorkar jylla ba kan bishar bad haduh mynta ka dang sahteng bad ka sorkar.


Jowai, 10 Nailur: Ka Jaintia National Union mynta ka sngi ka la leit buh da ka jingthoh sha ki sahep ka tnad sam bording ha Jowai ban pan jingpynshai halor ka jinglip khah khah ka bording ha West Jaintia Hills kaba la ktah ia baroh naduh ki ophis sorkar, ka khaii pateng bad ruh khamtam eh ia ki khynnah skul bad samla pule. Ka Jaintia National Volunteer (JNV) ka la thoh sha u Chief Execu tive Officer (CEO) ka MeECL bad dawa ban ai ka jingpynshai sha ka seng bad sha ki paidbah. Ka jinglip ding ha Jaintia Hills ka la jia khah khah bad mynhynin ka meit naduh janmiet tad haduh 11:30 pm ki paidbah ki la hap ban shong ha ka jingdum bad haba une u Nongai khubor u la pyrshang ban wad jingtip ia ka daw hynrei ym lah satia. Kane ka jinglip khah khah ka bording ka la pynbitar shi katdei eh ia ki paidbah ka Jaintia HIlls bad ia ki sengbhalang bapher bapher.  Uwei na ki riew paw khmat ka nongbah Jowai u la phah ka SMS sha une u nongai khubor  ha kaba u la pynpaw shisha ia ka jingbitar ia ki Engineers bad ki nongtrei ka MeECL ha Jowai halor kane ka jinglip bording kaba man ka por.  Kthang ngang ia ka jing leh jong ka MeECL ka ba ym don jing kit khlieh ia ka jing eh halor ka jing lip light kaba man la ka por lada complaint lane ujor ki ai daw ia ka Khliehriat bad kane ka jubab da ki phew snem imat ki Engineer ki dei kiba pass peit kot tuh lane kiba ioh degree da ka lynti bymdei nga challenge ia ki ba  da pass shisha ki lah dei ban iit lad  da kawei kumno ban yn ym ai lad ia ka jing lip light khah khah nga kyntu ia ki seng bhalang ban pan noh da ka  RTI ban lap ioh ki Engineer ki ba trei kam ki dei kiba pass peit kot tuh lane unfairmean  i thamula lada complaint ki kren kyllain kyrjaw ki sngew  kum kiba stad phewse markhongpong ka jingbieij la shu tei pop ia kiwei bad pynksan tang ia lade kum u kada  kali kit blei thaw , la ong katei ka SMS.  Peit ia ka bill ki khein ym nang mutdur wat u khynnah Lower Primary u ruh dang nang khein, kine mynta hai re hai leh rain ka burom la Meghalaya ka Christian state kiba kup Suri langbrot  U officer u kwah leh kum u Ambani khraw spah u Grade four pat kum u sahep ani sngi Sunday ki shlei ki iing mane la I kum ki angel ba wan hiar na bneng phewse ki pun da ka jing arsap ka pisa sanction 10 klur pynlut tang 1 klur ia kjit kum ki thlem 9 klur phuit ka ban shot kumno kim lehrain peit ho ioh trei kaba bampong shuwa ban iap phan niew kti namar ka lynga pisa ym nang shuh ban dkut mynsiem namar ha ka por ba dang khlain ka rhah spah bad bor ki shong kulai ynda la jan leit sha ka ruh ia leit ia lap ia kiwei ban kylla bamut , la ong shuh shuh katei ka SMS halor kane ka jinglip light ba man ka sngi. Kane ka SMS ka pyni ba ki paidbah ki don shisha ka jingbitar haduh katta katta ia ka tnad Sambording ka bym shym la lah ban ai ka jingshakri kaba biang ia u paidbah. Na ka liang ka JNV ka la kyntu ruh ia ki heh sorkar khamtam ia u Power Minister ban peit ia kane ka jingeh jong u paidbah namar kane ka ktah shi katdei eh ia baroh naduh ki ophis sorkar kiba pyndonkam da ka kor Kompiwtor, ki Karkhana, ki Bank bad khamtam eh ia kiba pli ki khynnah skul bad samla pule.


Shillong, 11 Nailur: U bah R.G Lyng doh u myntri kam pohing barim ka sorkar jylla uba dei ruh u vice Chanchellor ka Martin Luther Chris tian University (MLCU) haba ai jingkren ha ka jingiasyllok ba la pynlong mynta ka sngi kum ka dak ka jingrakhe ia ka jingdap 18 snem ka seng UDP naduh ba la seng ia ka, u la kren shaphang ka jingeh ba kane ka jylla ka ia kynduh namar ka jingbym ioh kam ioh jam ki samla pule. Manla ki samla ha kane ka jylla kiba la nang la stad kim shym don ka kam ka jam bad katei ka pynlynga mynsiem ia ki, u la ong bad u la kdew ruh ba ka long kaba donkam palat ia ka jylla ban pynbeit ia ka jinglong jingman ka pule puthi kumba ka long mynta ka jylla, bad u la ong ba donkam ba ki samla kin ioh ki jingpyntbit kiba biang ba kan long ka lad ioh kam ia ki. U la ong ruh ba katkum ka ripod jong ka Ministry of Labour and Employment, ka sorkar India ka ong  Manla u lane ka samla kiba la bat ia ka kyrdan degree ki bym ioh kam ioh jam ki dei kito kiba don ha ka rta naduh 15 haduh 29 snem .  Hato pyrkhat ma phi kaei ka jingeh ba ngi ia kynduh, manla u samla um donkam donjam, manla u lane ka samla kiba la pas Graduate ki shu don hapdeng ka jinglynga mynsiem, ki bitar , nga sngew ba kane ka dei ka jingeh kaba khraw tam, ba ngi ia kynduh ha ka jylla bad ha ka thainn shatei Lam Mihngi baroh kawei  ong u bah R.G Lyngdoh. Namar ka jinglynga mynsiem bym don kam don jam u la ong ba bun ki samla ba la nang la stad ki la ngop noh ha ka jingdih drok, ka jingkyrni kyaid bad ki la ngop ruh ha ki kam lehnoh,  Kaei kaba ngi ia kynduh mynta kam pat dei ka jingeh hynrei ka dang dei dang ka dak jingeh, dei hangne ba ki samla ki shu lynga pisa bym don kam don jam kim lah ban im kumba ki la khmih lynti bad kim donlad shuh da kumwei pat ban pynklet ialade lait sa tang ka jingdih drok, dih kyiad bad ki kam pyntriem dakaba rung seng lehnoh bad ka imlang sahlang ka hap ban mad jingeh  u la ong biang. U bah R.G Lyngdoh u la ong ruh ba donkam ia ki samla ba kin ioh ki jingpyntbit kiba biang ha ki kam ba ki thrang hynrei kumba ka long mynta u la ong ba ki samla kim shym la iohi eiei kaei ka lad ka lynti ba ki don ban leh bad ka daw ka dei ban kynnoh beit ia ka jinglong jingman ka tnad pule ha ka jylla namarba ka la pheil ban hikai shaphang kita.  Ngam ngeit ba ki bar jylla ki wan hangne ban shu wan donkam lane ba ki sngew ieit ia kane ka ri bad ki er pyngngad jong ka hynrei kin ym wan satia lada kim iohi ba ka don ka jingmih kaba heh hangne hynrei ki briew jong ngi kim iohi ia kane bad kane ka dei ka jingeh, bad kam don ruh ka jingpynshlur ia ki  u la ong biang. Haba kdew shuh shuh ia ka jingdkoh ka pule puthi ha kane ka jylla u la ong   Lada ki briew kiba la nang la stad kiba dei na nongkyndong kim leit shuh sha shnong jong ki hynrei ki wan ban sah ha sor kaei kaba jia kan don ka jingiakob kaba jur ha kiba bun ki liang naduh ka kam ka jam, ka jaka shong jaka sah, ka um bam umdih bad kumta ter ter, katba ha nongkyndong pat ka long kumjuh shi kumjuh namarba ki briew kiba la nang la stad ki la ia beh lut sha sor, ka nongkyndong kam kiew shano shano ruh, katei ka dei kaba ngi iohi haduh mynta ruh . Shuwa ban pynkut ia ka jingkren u bah R.G Lyngdoh u la ong ba ka dawbah hi ka dei ba baroh ki samla pule mynta ki phai khmat tang sha ka kam sorkar bad ym pat don ba lah ban pynkylla jingmut ia ki hynrei kaei kaba ki sngewthuh mynta ka long tang ka Secretariat bad ka tnad sorkar kaba dei ka jingmih kaba biang tam ia ki.


Shillong, 13 Nailur: Ka Myntri pyn roi sor  kong Ampareen Lyngdoh ka la ong ba ka sorkar kan pyndep noh ia ka jingshna ia ka iing baduk ha Mawprem ha u bnai Naiwieng mynta u snem. Ka Myntri ka la pynthikna ia kane ha khmat ki nongialam shnong ka thainn Mawprem ha ka jingiakynduh jong ha kane ka sngi Thoh dieng.  Ngi la ioh ka jubab na ka Myntri ba ka sorkar kan pyndep noh ia ka jingshna ia kane ka iing baduk ha u Nai wieng , la iathuh u Rangbah shnong Maw prem Pyllun bah RB Rynjah. U la ong ba katei ka iing ka don 40 tylli ki kynrad ba la tei la katto katne snem mynshwa hynrei khlem pat lah ban pyndep haduh mynta.  Ban jied ia ki nongioh bynta ha kane ka iing ngin shong da ka komiti ban leh ia kaba donkam , la ong u bah Rynjah. La ong ruh ba ia ki nongioh bynta yn jied tang ia kito ki briew kkiba duk kiba dei hok bad kiba sah ha ka thainn Mawprem jong ka West Shillong konstiwensi. Ia kane ka iing baduk la shna na ka skhim JNNURM na ka sorkar pdeng ban ai iing ei ia ki briew kiba duk kiba dei na ki jaka sor.


Shillong, 13 Nailur: Shi bynta ka jing pynrung kyrteng ia ka Meghalaya Health Insurance Scheme phase  II, u District Medical Health Officer ka East Khasi Hills  u la pynlong ia ka jingpynrung kyrteng paidbah ban ioh bynta na kane ka skhim ia ka Mylliem Constituency ha San Mer Secondary School, Upper Shillong  ha kane ka sngi Saitjain. Ha kane ka jingpyn rung kyrteng, la plie paidbah da u myntri ka tnad ka koit ka khiah u Bah AL Hek. Ha kane ka jing pynrung kyrteng MHIS-II, u Bah Hek u la ong ba kane ka skhim ka dei ka jingiarap ka sorkar ia ki briew ban shah sumar ha ki jaka sumar ha kane ka jylla bad shabar ruh kiba la iateh bad ka sorkar. U Bah Hek u la iathuh ba ha ka MHIS-I u snem 2012, ki don haduh 40 hajar tam ki longiing ba la ioh jingiarap na kane ka skhim bad ka sorkar ka la siew pisa haduh T.16 klur. Shwa ia kane, la ioh ruh ia ka jingkren na u MLA ka thainn  u Bah R.V. Lyngdoh bad ruh na u Bah M. R. Synrem u Secretary, Health & Family Welfare bad u CEO, MHIS.


Nongstoin, 14 Nailur: Mynta ka janmiet, ki bor pulit ka Shallang Police Station, ki la ioh ban kem noh ia u wei u briew u ba ju don kti ban iarap ia ka kynhun kai khlaw na Garo ka ba la tip kum ka GNLA. Ia u tei u briew ba la kem noh da ki pulit la tip kyrteng kum u Bostik M Sangma 28 snem ka rta. Kat kum ka khubor na u Superintendent of Police ka WKHD, bah S. Nongtnger u la iathuh ba u tei Bostik u dei ruh u khun jong u Bolly M Marak u ba na ka Shnong Awek, kaba dang hap hapoh ka Shallang PS, u tei u runar u la ju don kti bun bha ha ki kam iarap ia katei ka kynhun kaikhlaw GNLA, bad u la iarap ruh ia katei ka kynhun la bun bun snem. Shuh shuh u la ong ruh ba katkum ka jingioh jingtip kaba tikna na ki nongsyntiat ba stad jong ki pulit, ki pulit ka Shallang PS kila ioh ban kem noh ia u tei u briew na kawei ka jaka ha ka Shnong Rongjeng, la register case ruh pyrshah ia u tei u runar ha Shallang PS bad ka jingtohkit kan dang iaid sha khmat.


Shillong, 15 Nailur: Ki don haduh kumba 54 tylli ki tiar ba la buh ha ka museum ka  Art and Culture ki la jah ka Captain Williamson Sangma State Museum kaba don ha State Central Library.  Katkum ka jinglap ba la pynlong ia ka jingtohkit, ngi la shem ba ki don haduh 54 tylli ki tiar ba la shah tuh na ka State Museum,   la ong ka director ka Art and Culture ka kong Matsiewdor War ha kane ka sngi Hatmajai. Ka la ong ba ki la ong ba ki tiar kiba shah tuh ki lah ban kham bun na kaba lap mynta namar ba dang pynlong ia ka jingwad bniah halor kane.  Hynrei hadien ba la  pynlong ia ka jingwad kaba bniah na ki lai tylli ki museum ha Tura, Jowai bad ha Chilpigram, Guwahati, ngi la lap ba katto katne ki tiar kiba ngi shem ba ki la jah na kine ki museum. Ka dei ka rukom namar ba ngi pynkynriah ia kine ki tiar na kawei ka museum kaba heh sha kine kiba rit  la ong ka Kong War. Ka  director ka la ong ba ka long kaba eh ban wad ia ki daw halor ka jingjah jong kine ki tiar namar ba ka jingsdang ban shim ia ki ka la sdang naduh u snem 1976. Ka la ong ba ki la ujor ejahar halor kane ka jingjah jong ki tiar naduh u snem 1984, 1992, 1994 bad 1999.  Hynrei ngim don ka rekod ha ka tnad shaphang kine ki tiar kiba jah watla la ujor ejahar. Wat ki pulit ki shem shitom ban wad ia kine , la ong ka Kong War. Ka la ong ba ka jingjah jong ki tiar ka lah ban dei ha ka por ba kynriah ia ka iing dorbar ha katei ka jaka na Khyndailad.  Ym don ba tip la ki tiar la kynriah ne em namar ba kam don kano kano ka jingtip halor kane kaba biang halor kane , ka la ong. Katkum ka jingong jongka, ki don katto katne ki tiar ba jah ha ka por ba ki  museologist ki la pynlong ia ka jingpule bniah  ia ka Accession Register ha u snem 2009.  Ha ka jingshisha, u ophisar ka  Accountant General (Audit)  la lap ba ka jingjah jong phra tylli ki tiar bad dei u museologist uba la pynthikna ba ki tiar kiba la jah ki don haduh 54  tylli,  la ong ka Kong War. Ka la ong ba kan sa thoh sha ka sorkar ban pynlong ia ka jingwad bniah ia kine ki tiar kiba la jah.  Ngi donkam ia ka  jingiatreilang jong ki pulit ha ka jingwad bniah  la ong ka director. Ban thung ia ka jingtohkit kan shong ha ka mon jong ka Sorkar, ka la ong bad bynrap ba, maka shimey ka sngew ba ka long kaba bha lada ka sorkar kan thung da ka jingtohkit kaba laitluid halor kane ka jingjah ki tiar.


Shillong, 15 Nailur: U Deputy Com missioner, Ri Bhoi District, Nongpoh u la pyntip paidbah ba baroh ki ophis sorkar, Revenue bad Magisterial Courts, ki jaka pule ha Ri-Bhoi kin khanglut ha ka 18 tarik u nailur bad kan dei ka sng shuti namar ka jinglyng khuh snem ka Unitarian.


Shillong, 15 Nailur: Ka Bharatiya Janata Yuva Morcha (BJP Youth Wing)  Meghalaya ka la pynher shithi sha ka myntri ka Human Resource Development ka Smriti Irani  ban iathuh ia ka jingmih ka kynrum kynram ha ka skulbah North Eastern Hill University (NEHU) namar ka jingbym don u Vice-chancellor ba pura. Ha ka shithi, ka party ka la ong ba ki don haduh kumba 65 tylli ki kolej ha  Meghalaya kiba pyniasoh bad ka NEHU  kynthup ki kolej shimet bad ki skulbah bym dei sorkar. Ka jingbym don u Vice Chancellor ba pura ka la ktah ia ka jingtreikam kane ka skulbah bad ruh ia ki kam ki jam jong ki samla pule.  Ka la ktah ia kumba  4000 ngut ki samla pule ka NEHU ,  la ong ka BJP Youth Wing. Ka la ong ruh ba ym lah ban shim ia ki rai ba donmkam ba kongsan namar ka jingbym don u VC ba pura. Halor kane, ka BJYM ka la kyntu ia ka myntri ba kan leh eiei mardor ia kane khnang ban ioh da u Vice-Chancellor ba pura.


Shillong, 15 Nailur: U Syiem ka Hima Mylliem u Pa iem Latho Manik Syiem mynta ka sngi u la ai Sanad thymmai ia ki 30 ngut ki Rangbah Shnong kiba hap hapoh ka Mawlai Town Dorbar, ka Shilliang Umkhen, Mawpat bad Pynthorumkhrah. La sam ia katei ka sanad thymmai ban pynkupbor ia ki Rang bah Shnong ha Audi torium ka Polytechnic Mawlai. Ha katei ka sngi la donlang u Chief Execu tive Member ka KHADC u bah Pynshngai  N Syiem, u Deputy CEM bah Process T Sawkmie uba dei ruh u MDC jong ka Mawlai, u bah James Ban Basaiawmoit-MDC ka Mawkhar-Pynthor Umkhrah, u bah Lamphrang Blah-EM ba peit ia ka Elaka, u bah Donevan Kharwanlang, u President ka Synjuk Ki Nongsynshar shnong ka Bri u Hynniewtrep u Dr.Werlok Kharshiing, ki nongkitkam jong katei ka Synjuk ha ryngkat ki myntri ka hima Mylliem ba kynthup ia u myntri K.Langstieh, myntri M.B Kharlukhi, myntri Kharsati, myntri Pathaw bad myntri Kharbukhi. Shuwa ban sam ia ka sanad sha ki 30 ngut ki Rangbah Shnong la don ka jingialang lyngkot kaba la pyniaid da u Pa iem Latho manik Syiem bad la ioh ia ki jingkren na u CEM bad kumjuh ka jingpule ia ki kyndon ba ka hima Mylliem ka la buh ia kitei ki Rangbah Shnong ba kin bud beit bud ryntih. Haba kren ha katei ka jingialang u bah Pynshngai  u la ong ba katei ka dei ka sngi sah kynmaw ba ki bor ka KHADC ki ia kynduh khrui bad ki Rangbah Shnong bapher bapher na ka bynta ban aiti ia ki Sanad. U la kren ba ha kine ki sngi donkam ban tehsong ia ka jingiatylli khnang ban lah ban ia khun ia ki umsaw kiba thmu ban wan tyllep ia ka ri bad ka jaitbynriew bad u la pynpaw ba donkam eh mynta ia ki nongmihkhmat paidbah bad ki MDC ba ki buh ia ki jingmyntoi party bad ki jingmyntoi shimet jong ki shadien hynrei ki dei ban buh ia ka ishu jong ka jaitbynriew shakhmat. U la pynkynmaw ba ha katei ka Sanad thymmai la pynkupbor ia ki Rangbah Shnong da ka ai  kaba la pynskhem da ki Rules jogn ka KHAD Appointment and Succession of Chief and Headmen Rules 2015 kaba la pass ha ka dorbar kyrpang ka KHADC. U la pynpaw ruh ka jingsngewnguh ia ki MDC kiba don ha ka liang pyrshah ia u bah Tei well Dkhar, bah Donkupar sumer, kong Rona Khymdeit , bah Adelbert Nongrum bad u bah James Ban Basaiawmoit kiba la buh ia ka jingsngew party shadien hynrei ki la mih shakhmat ban ia soi lang na ka bynta ban pynlong ia ka Dorbar kyrpang,  Ka donkam ban soi 20 ngut ki MDc ban ioh ban pynlogn Dorbar kyrpang, ngi ia don tang 16 ngut ka eh shisha ia ngi, hynrei da ka jingiatreilang jong ki ngi la ioh pynlong ia ka dorbar bad ban pass ia katei ka Rules  ong u bah Pynshngai . Lah ruh ban kdew ba ha katkum ka jingpule u myntri M.B Kharlukhi ia ki kyndon kiba don ha katei ka sand katto katne na ki ki kynthup ia ka jingkhanglad ia ki Rangbah shnong ba kin dawa bai burom haba don ka jingiadie ia thied jaka ha ki shnong jong ki laitnoh lada ka don ka jingtyrwa hi na ki trai kiba sngew burom, la khanglad ban khniot dor ia ka bai rung shnong ha kaba la ong ba kim dei ban shim palat than ia ka dor bad kiwei pat ki kyndon. Lah ruh ban kdew ba ha katei ka jingsam sanad ha Mawlai ki dang don shuh shuh ki shnong kiba hap hapoh ka Mawlai hynrei ki bym hap hapoh ka Mawlai Town Dorbar kiba dei ki shnong kiba don sha kham kyndong ka Mawlai kum ka Umrynjah bad kiwei, hynrei ia kitei ki shnong la ong yn sam pyndep ia ki sanad jong ki ha ka taiew ka ban wan ha ing sah u MDC ka Mawlai u bah P.T Sawkmie ha Mawlai Nongpdeng.


Nongpoh 16, Nailur: Mynta ka sngi, ka Confederation of Ri Bhoi People, (CORP), ka la lap da ki spah tylli ki kali kit syiap ki la shalan beai  sha Assam na wah Umtrew kaba don ha ri-Bhoi bad la suba jur ba kane ka kam la donkti lang ki briew sorkar Meghalaya. U Working Pre sident ka CORP u Bah Bandari Ryntathiang u la ong hadien ba ioh jingtip ia ka jingshalan pathar ia u shyiap sha Assam ba khlong na wah Umtrew, ka seng kam lah ban shu sngap halor kane khlem wad ia ka jingshisha. Kaba sngew lyng ngoh ka long ba ka seng ka la lap ba ia kane ka kam la donkti ruh ki briew sorkar na kane ka jylla Meghalaya ban shalan ia u shyiap bad ruh ban tih bad pynsniew dur ia ka wah Umtrew.  Kine ki briew ki dei kiba ju shim kabu ruh ha ka kyrteng jong ki  , la ong u Bah Ryntathiang. Ka tnat Forest kam shym la leh eiei haba ka iohi pyllein pyllein ia kane ka kam shalan pathar kaba la pynjot ia ka wah bad ka mariang na ka jingtih bad khlong shyiap. Hynne ka sngi, ka seng ka la ioh ban bat ia ki katto katne tylli ki trok kit shyiap ban leit aiti sha ki bor jong ka Forest ha 12 Mer hynrei tang hadien katto katne por u ophisar u la pynlait noh ia kitei ki trok khlem ka jingpyntip lem ruh ia ki nongialam ka seng. Ki don haduh kumba 6 tylli eiei ki trok ba la shah bat ha ka seng namar ka jingkit shyiap beain.


Shillong, 16 Nailur: Ka sorkar ka la pynkiew ia ka tulop jong ki MLA barim ha ka jylla na ka 10 hajar sha ka T. 17 hajar ha ka shi bnai. Ia kane ka rai la shim da ka kynhun myntri kaba long jingialang mynta ka sngi. Ka jing ialang ka la pdiang ia ka Legislative Assembly Members Family Pension Amendment Bill, 2015 ban pynkiew ia kane ka tulop ki shakri paidbah.


Shillong, 17 Nailur: Ki don haduh 32006 ngut ki briew ba don jingduna dkhot met kiba la ioh jingithuh ne syrnot na ka sorkar haduh u snem 2015. Katkum ka khubor sorkar ba la ioh, kane ka jingkhein ia ka jingdon jong kiba duna dkhot met kiba la ioh syrnot na ka sorkar ka dei haduh u Lber 2015. Katkum ka jingkhein ba la pyni, ka East Khasi Hills district ka dei ka district kaba bun tam kiba duna dkhot met kaba la kot sha ka 10374 ngut katba ka South West Garo Hills kaba duna tam kaba don tang 126 ngut. Kiwei pat ki district ki long ka West Khasi Hills ka don 2368 ngut, South West Khasi Hills 334 ngut, ka Ri-Bhoi district 2749 ngut, ka East Jaintia Hills 556 ngut, ka West Jaintia Hills 4461 ngut, ka East Garo Hills 1664 ngut, ka West Garo Hills 5889 ngut, ka South Garo Hills 1808 bad ka North Garo Hills distict ka don 1677 ngut kiba duna dkhot met ba la ioh syrnot na ka sorkar. Katkum ka jing khein ba la pyni da ka sorkar, ka jingdon jong ki briew ba duna dkhot met, ka nangkiew. Ha u snem  2014, ki don tang 27,626 ngut hynrei ha u snem 2015 ka la kiew shaduh ka 32,006 ngut. Ha u snem 2015, kiba don jingduna dkhot hapdeng 0-3 snem ki don 1980 ngut, kiba hapdeng 3-6 snem ki don 3482 ngut, kiba 6-18 snem ki don 10501 ngut, kiba palat ia ka 18 snem haduh 59 snem ki don 13451 ngut, bad kiba la palat 60 snem shaneng ki don 2592 ngut. Kine kiba duna dkhot ki dei kito kiba don jingduna ha ka bor iohi, bor iohsngew, bor pyrkhat, bor kren, bad kiwei kiba ktah ia ka met jongki. Shuh shuh ha kaba iadei bad ka jingpule, ka sorkar ka la pyni ba ha ka skhim SSA, la pyntreikam ia ka Integrated Education for Disbaled (IED) ha kaba ha u snem 2013-14, ki don 9797 ngut ki khynnah ba donkam ban ai jingpynleit jingmut ba kyrpang bad na kine, 7308 la pynrung ha ki skul katkum ka unified district information system for Education (UDISE). Ha u snem 2014-15,  ki don 12793 ngut ki khynnah bad na kine, 8177 ngut la pyrnung skul. Ki don 278 tylli ki skul sorkar ha kaba ki khynnah ba don jingduna dkhot met bad kiba biang ki pula lang. Ki don ruh 2112 tylli ki skul primary bad 66 tylli ki skul secondry bad higher secondary. Nalor kine ki skul sorkar, ki don ruh sa 12 tylli ki skul ba kyrpang ha ka jylla ha kaba 5 tylli ki dei ba iarap ka sorkar bad 7 tylli jong ki riew shimet.             Shuh shuh ki don 20 ngut kiba duna dkhot met ba pule klas XI &XII kiba ioh baibam, 15 ngut kiba  pule graduate, 9 ngut kiba pule post graduate, bad 3 ngut kiba pule Ph.D bad kiwei ki jingpule ba shajrong.


Shillong, 18 Nailur: Ka sorkar jylla ka la shna ia ka Sub Center ha shnong Maw dem, Ri Bhoi sepngi da ka jingthmu ban iarap ia ki paidbah ban ai jing sumar bad dawai haba pang ne shitom, pynban la lap ba katei ka sub center ka la kylla kudam buh dieng iap bad iingjah haduh kine ki sngi. Ka CoRP ka la lap ia kane ka jingshisha ha katei ka shnong bad ka la pynpaw ia ka jingbitar jur halor ka jingbym shimkhia ka sorkar jylla ban pyntreikam ia katei ka Sub centre kaba la shna naduh u snem 2009, bad ka pawshai ba ka long tang ban pynbiej ia ki paidbah ban ioh myntoi shimet naba katei ka sub center kam shym la lah ban pyntreikam mynta la palat san snem. Halor kane, ka CoRP ka dawa ba ka sorkar jylla lyngba ka tnad ka koit ka khiah ba ka dei ban pyntreikam noh ia katei ka sub centre khnang ba ki piadbah ka thainn kin ioh jingiarap ha ka pang ka shitom, khamtam katei ka shnong kaba dang sahdien bad ki paidbah ki shem shitom ban leit ban wan sha ki jaka sumar haba pang ba shitom namar ba kam don ka surok. Ha ka jingleit jurip ka CoRP, ka la lap ba katei ka sub centre kam long shuh kaba bit ban shong ban sah naba ki jingkhang baroh ki la pyut, bad la lap ba ha kawei ka kamra la lum thup pynban da ki dieng iap. La iathuh ba ia katei ka sub center la dep ban maramot la ar sien eiei naduh ba la shna ha u snem 2009 khlem da pyntreikam bad ka long tang ba shu pynbiej kai ia ki paidbah bad pynsep ei ia ki pisa kaba la kot da ki lak tyngka.


Shillong,18 Nailur: Kham mynshuwa ha ka jingiakren bad ki nongthohkhubor, U bah Ardent M Basaiawmoit ryngkat ka kynhun jong u kiba la don bynta ha ka jingiakhih pyrshah ia ka jingkyntur pud ka MUDA ki la kam ba ka jingiakhih jong ki ka la long kaba jop. Ha katei ka jing iakren bad ki nongthoh khubor u bah Ardent u la ong ba na ka 124 sq,km ka jingkyntur pud ka MUDA la pynhiar noh sha ka 50 Sq.km bad u la ong ba ka kynhun jong u kan weng noh ia ki jingiakhih ban ailad ia kiwei pat ki kynhun ia khih ba kin pyndep ia katei ka 50 sq km kaba dang sah. Haduh mynta ki paidbah kim pat ioh jingtip naei katei ka 50 sq km ka sdang kaba la ong da u bah Ardent. Kumba ka long mynta ki paidbah wat shaduh sha ki thainn ka Upper Shillong ruh kim pat ioh ban tan bording lymda ki pyni da kata ka permishon shna ing ba ki ioh na ka MUDA, bad kaba ki dang ang lyng ngoh mynta ka long  Hato ka Upper Shillong ruh ka dang hap hapoh kata ka 50 sq km kumba la ia kren u bah Ardent . Shuh shuh kaba kham pynlyngngoh ia ki ka long ba ha ka 6 tarik u nailar ha ka por ba ki paidbah kiba la ialam da u bah Ardent ki la leit ba tur sha Secretariat u bah Ardent hadien ka jing iakynduh bad ki myntri sorkar u la pynbna sha ki paidbah ba ka sorkar kan phah jingthoh hapoh ka 24 kynta sha ka tnad MeECL bad kumjuh sha ka PHE ba kim dei ban pynduh ding lane pynduh um ia u paidbah kumba ki la dawa jingthoh lyngba ka MUDA, hynrei hangtei ruh ki paidbah ki lyngngoh ba haduh mynta ka MeECL bad ka PHE kam ai ding lane ai um lymda sei ki permishon jong ka MUDA. U nongthohkhubor u la lum jingtip na ki bor jong ka MeECL halor katei ka jingpynduh bording ia ki paidbah ki bym shym la ioh ia ka permishon ka MUDA hynrei ka jubab ba la ioh na ki ka long ba kam pat don kano kano ka hukum na ka sorkar ba ki dei ban pynbiang bording wat lada khlem ka permishon ka MUDA. Halor katei ka juh ka mat u Rupang u la ia kren bad uwei na ki MDC uba don bynta ha ka kynhun u bah Ardent ha ka jingiakhih pyrshah MUDA u bah Latiplang Kharkongor bad ha ka jijngiakren u ba Latiplang u la ong ba haduh mynta um pat don jingtip eiei nangno kata ka 50 sq.km ka sdang ban treikam bad shaduh shaei kan kut. U la ong ba haduh mynta u dang sah um dum ia katei ka jingiakren bad ka sorkar. Haduh mynta katkum ka jingtip ba la io lum ka long ba kam shym la don kano kano ka jingpynbna na ka sorkar halor katei ka 50 sq km kaba dang sah kumba la kam da u ba Ardent bad ka jingkylli kaba mih mynta ka long ka long  Hato ka jingiakhih MUDA ka kynhun u bah Ardent ka long kaba jop kumba u la kam?


Shillong, 18 Nailur: U Chief Executive Member (CEM) ka KHADC u Bah Pyn shngai  N Syiem u la pyneh beit triang ba ka Council kan nym shah ba ka sorkar kan pyniar ia ka kti jong ka MUDA shabar u pud u sam ka Municipal.  Ngin ieng beit ha ka nongrim kumba la dep ong mynshwa katkum ki kyndon jong ka ain ba ka sorkar kam dei ban tuklar sha ki jaka ka Council ha kaba iadei bad ki ain shna iing  la ong u Bah Syiem haba iakren bad u Myntri Rangbah ha kane ka sngi Palei. Haba kdew ia ka lynnong 1 jong ka Meghalaya Town and Country Planning Act, 1973, u Bah Syiem u la ong ba kane ka kyndon ka la kdew shai ba ki ain shna iing kin treikam ha ki jaka ka Council tang lada ka pdiang ka Council ka pdiang ia ka.  Namarkata, kam don ka jingkulmar halor kane bad kaba shai ba ka MUDA ka dei ban sangeh ka jingthmu ban knieh ia ka kti jongka shabar ka Municipal  la ong u Bah Syiem. U la ong ba ka jingpynmih jingpynbna thymmai ka MUDA ban pyntreikam ia ka ain shna iing kam lah ban niuh roit ia ka ain tynrai ka Meghalaya Town and Country Planning Act, 1973.  Ngi la kren shai ba ka KHADC kan iaid shakhmat ban pyntreikam ia ka ain jongka ha kaba iadei bad ka jingshna iing kumba la pynkup bor da ka Sixth Scheduled ka riti synshar ka ri. Ngi khmih lynti ba ka sorkar jylla kan ai ia ngi ka kopi jong ki kot ki sla kiba pynshai phar ia kane ka jingsngew artatien  la ong u CEM ka KHADC. Shwa ia kane, ka sorkar jylla ka la pynthikna ba kan peit ia ki kot ki sla bad ki kyndon ka ain kiba iatyngkhuh bad ka Council ha ka jingpyntreikam ia ki ain shna iing shabar ka Municipal. Ka sorkar ka la kular ruh ba kan phah ia ki kot ki sla sha ka Council. Ha kane ka jingiakynduh ia u Dr Mukul Sangma, la wan iashim bynta da 22 ngut ki MDC ka KHADC.


Shillong, 20 Nailur: Ka  skhim bylla shi spah sngi ka Mahatma Gandhi National Rural Employment Guarantee Act (MGNREGA) ka la ai bylla tang 493 ngut ia ki briew ba duna dkhot met ne Persons With Disbaled (PWD) jong u snem 2013-15. Ka kaiphod ka sorkar ka la pyni ba kine ki PWD kiba la ioh bynta na ka skhim shi spah sngi ki dei napdeng  ki 323,006 ngut ki PWDs kiba la ioh syrnot na ka sorkar ha kane ka jylla. Na ki 362438 ngut kiba ioh jingmyntoi ha u snem 2014, la don 257 ngut kiba duna dkhot met kiba ioh jingmyntoi na kane ka skhim bad ha u snem 2015, ki don  236 ngut na ki 473237. Ka kaiphod ka la pyni ruh ba ki PWD ki ioh ia ka skhim shna iing baduk ka Indira Awaas Yojana (IAY) bad ka skhim IGNDPS.  Ki don 196 ngut ki PWD kiba la ioh ia ka skhim IAY ha u snem 2013-14 bad tang 60 ngut ha u snem 2014-15. Ia ka IGNDPS  ki don 1430 ha ka snem 2013-14 katba 1501 ngut ha u snem 2014-15. Ha kaba iadei bad ka kam sorkar, ka kaiphod ka la pyni ba ka sorkar kam sym la buh ia ka Special Employment Exchange (SEE) ia ki briew ba duna dkhot met ha ka jylla hynrei ka don tang ka Physically Handicapped Cell ha Divisional Employment Exchange, ha Shillong. Ka kaiphod ka la ong ruh ba kin don haduh 503 ngut kiba duna dkhot met kiba la rejister ha ka Physically Handicapped Cell haduh 2013 bad 387 ngut ha u 2014. Na kine, 247 ngut ki dei ki shynrang bad 140 ki dei ki kynthei. San ngut ki PWDs ki la shah thung kum ki Resource Teacher ha District ka East Garo Hills, West Garo Hills bad South Garo Hills ha ka SSA katba 50 PWD ki la shah thungkam ha ki tnad sorkar bapher bapher. Ka kaiphod ka la ong ruh ba ki don 97 ngut ki PWDs ha u snem  kiba lah ban seng ia ki jong ki kam lajong. Ka sorkar jylla ka la bhah kam kyrpang 3 percent ia ki PWD  ha ki tnad sorkar.


Shillong, 20 Nailur: Ka FKJGP Central Body lyngba ka kyrwoh khubor ba la phah da u President Rangbah jong ka u bah Joe Marwei  ka la pynpaw ka jingpyrshah halor ka jingioh lad ki bar jylla ban ia shim bynta ban jied ia ki nong mihkhmat bad ban ioh long nongmih khmat ruh ha Garo Hills Autonomous district Council (GHADC). Katei ka seng ka la ong ba ka khyrnit ba hynriew (six scheduled) jong ka riti synshar ka Ri ka la kren shai ba lyngba kane ka kyndon ki riew lum ki lah ban synshar da lade ia lade bad ban pynneh pynsah  ruh ia ki riti ki dustur kiba la ju bud na duh u mynba rim bad ban iada ruh na ka jing shah knieh noh ka khaii ka pateng,ka khyndew ka shyiap bad kiwei kiwei. Hynrei ka la ong ba ka jingioh lad jong ki bar jylla ka long ka bym ia hap namar ba kin ym lah ban sngewthuh ia ki riti ki dustur ne ban iada ia ki rit paid hynrei ka jing ai lad ki ban ia shim bynta kan wanrah ia ka jing iohnong jong ki bad ba kin nang ioh ban suh thied sha ki bynta jong ki riewlum. Ka kyrwoh na ka la pynrem jur ruh ia ki seng sain pyrthei la ki dei ki seng riewlum ne ki seng heh kiba ailad ia ki bar jylla ban ia shim bynta ha katei ka elekshon namar ba ki pyntlot bor noh ia ka 6th Schedule. Katba ha kawei pat ka khubor ki Seng bhalang ha ri Lum Garo mynta ki la khih bitar sa ia ka seng NPP namar ba ka la pynbna kyrtong da u bar jylla ban pyniakhun ha kane ka elekshon MDC ha GHADC ka ban long ha ka 12 tarik u risaw. Kham mynshuwa ki sengbhalang ki la khih bitar ia ka seng Congress ba ka la ai tiket sha ki 2 ngut ki bar jylla u Monirul Islam na Balachanda bad u Sader Hossain na Shyamnagar, hynrei ha ka sngi balang jong ka taiew pat sa uwei u bar jylla u la thep kyrteng na ka seng NPP bad utei u dei u SG Ematur Momin na Shyamnagar konstitwensi. U President ka GSU u TG Momin u la pynrem jur halor katei ka jingai tiket ka seng NPP sha u bar jylla bad u la kynnoh ba katei ka seng ka thiang tang ka ktien ha kaba ka la dep pynbna ba kan ym pyniakhun da u bar jylla katba mynta pat ka la long da khongpong. Kiwei pat ki sengbhalang kiba kynthup ia ka GSU, ADE, AYWO, FKJGP bad FAF ki la kynnoh ba ka seng NPP kaba ju kam ialade kum ka seng ka ban iada kyrpang ia ki riewlum mynta ka la ngop noh sha ka jingjakhlia jong ka politik da kaba kwah ba pynbun MDC lane MLA ialade.  Ka la pynkthang ia ki paidbah ka ri Lum Garo namarba ki seng sain pyrthei ki la pynieng pynban da ki bar jylla bad kane ka dei ka jingailad jong ki ia ki briew kiba na bar ban rung hapoh GHADC  ong u President ka FKJGP u Pritam R Marak . Ngi sngewsih jur ia katei ka jingle ka NPP kumba ngi la pynpaw pyrshah ia ka seng Congress bad ngi kyntu ba kan weng noh ia utei u kyrtong jong ka  ong biang u Marak.


Shillong, 22 Nailur: Ki tyllong khu bor kiba u Rupang u la ioh lum la iathuh ba ka sorkar ka la pynsangeh kynsan kynsan ia ka eksamin pynkiew kyrdan ia ki pulit Home Guard khlem da pynshai ia ka daw. La iathuh ba la buh tarik ban pynlong ia katei ka eksamin na ka bynta ban pynkiew kyrdan ia ki pulit langrut ka Home Guard sha ka kyrdan Havildar Clerk bad ia ka tarik la buh ha ka 19 u nailur kaba dei ka sngi saitjai . La iathuh ba la buh ba katei ka eksamin kan sdang naduh ka por 10 baje mynstep ha ktem bah ka Home Guard kaba don ha Mawdiangdiang, hynrei ki tyllong khubor ki la ong ba la pynsangeh kynsan kynsan ia katei ka eksamin ha katei hi ka step. Shuh shuh la ong ba katei ka jingpynsangeh ka la pynkyndit ia baroh ki pulit Home Guard kiba la pynkhreh ban ia khun ha katei ka eksamin namar ba wat ia ki Roll Nombar ruh la pynbit pynbiang lut ha ka Hall ban thoh eksamin bad la ong ba baroh ki pulit langrut ki la poi lut sha katei ka jaka ban ia khun ha ka eksamin hynrei ki la lyngngoh ba kynsan kynsan la mih ka jingpynbna kaba la wah ha notis board ba la pynsangeh noh ia katei ka eksamin khlem da pyni ia ka daw. Ki tyllong khubor kiba u Rupang u la ioh lum la ong ba ki don kumba 90 ngut tam ki pulit langrut ka home Guard kiba la aplai ia katei ka kam Havildar Clerk katba ka kam kaba lait pat ka long 12 tylli. Katkum ka jingiathuh ki lad khubor ki la ong ba mynshuwa haba donkam ban kyntiew kyrdan ia ki pulit ka Home Guard ki ju don ki por ba la phah Training ia ki bad la jied ia kiba lah bha ha ka Training katkum ka jingdon jong ki kam kiba lait, bad la ong ruh ba ki ju don ki khep ba la khot ia kito kiba la lah ban trei ia katei ka kam bad la ju pynieng lai  ia ki ha kaba ki bor bahalor ki jied ia kiba bit tam ban rung ha katei ka jingpynkiew kyrdan. La ong ba ka jingpynthoh eksamin ruh ka dei kawei na ki kyndon pynkiew kyrdan kaba don ha katei ka tnad kumba la thmu ban leh ha kane ka kynti kaba mynta. Ki tyllong khubor ki la iathuh ba ki pulit langrut kiba lah ban ia khun ha katei ka eksamin ki dei kiba la pass ia ka matrik shajrong. Halor katei ka jingpynsangeh kynsan ia ka eksamin pynkiew kyrdan ia ki pulit langrut ka home Guard u Rupang u la ioh jingtip lyngba ki tyllong khubor ba ka dei hadien ba la poi ka jingujor na ri Lum Garo, hynrei haduh mynta ym pat lah ban pynthikna ia katei ka jingujor. Namar katei ka jingpynsangeh kynsan kaba la wan na ka sorkar ki la mih ki jingkynnoh na ki katto katne ngut ki pulit langrut jong ka Home Guard ioh ba ka don kano kano ka jingthmu ban ia leh tuh leh thok halor katei ka kam ne ioh ba ka don ka jingthmu ban ia die ia thied ia katei ka jingpynkiew kyrdan, haduh mynta u Rupang um pat ioh jingshai ia ka jingpynsangeh kynsan ia katei ka eksamin pynkiew kyrdan bad ka jingkylli kaba mih mynta ka long hato don eiei sha lyndet halor katei ka jingpynsangeh kynsan ha katei hi ka step ia ka eksamin kaba la dep pynkhreh nadong shadong?.


Shillong, 22 Nailur: U Deputy Commissioner ka East Khasi Hills u bah P.S Dkhar u la ong ba ha kane ka taiew ban wan un sdang noh ban tohkit ia ka jingkynnoh bamsap khaw reshon ha Sohiong bad un pyndep ia katei ka jingtohkit katkum ka por ba la buh da ka high Court. Katba u SP ka East Khasi Hills u bah M Kharkrang u la ong ba u la rejistar case ia katei ka kam katkum ka hukum jong ka high Court. Lah ban kdew ba ka Meghalaya high Court ka la hukum ia u DC ka EKH ba un tohkit ia ka jingkynnoh bamsap khaw reshon ha Sohiong bad un hap ban pyndep ia ka jingtohkit hapoh ka lai bnai bad ka high Court ka la hukum ruh ia u SP ka EKH ba un rejistar case halor katei ka kam namarba ka Sohiong Police Station kam shym la rejistar case ia ka jingujor ba la ujor da ka CSWO. Ha katei ka hukum u nongbishar ka High Court u Justice SR Sen u la ong  La thung ia u Deputy Commissioner , East Khasi Hills Shillong kum u ophisar u ban khlieh ia ka jingtohkit ba un tih bniah ia katei ka kam ban lap ia ki jingshisha bad ban pynshitom katkum ka ai  ia ki briew kiba donkti, khnang ba nangne shakhmat ki paidbah kin ym ia kynduh shuh kum kane ka jingeh .


Shillong, 22 Nailur: U President ka HSPDPubah Hoping stone Lyngdoh u don hapdeng ka jingshitom kaba jur bad mynta u dang don hapoh ICU ha NEIGRHIMS Hospital. La ong ba u bah Hoping u don ka jingpang shadem bad haduh ba thoh ia kane ka khubor u dang don hapoh katei ka hospital. Katkum ka jingioh lum khubor la ong ba haduh mynta step u don hapdeng ka jingtip briew bad um pat lait ban kren bad la ap ia u hangtei da ki pyrsa kur jong u.


Nongstoin, 23 Nailur : Ka Dorbar Shnong Mawliehbah ka la phah da ka jingthoh sha u MDC ka Nongstoin halor ka jingsniew palat pud jong ka surok PWD na Maw langdep sha Mawliehbah, ia kaba naduh ba la shna haduh mynta khlem pat siang rong ne siang maw satia. Kat kum katei ka jingthoh bala phah da u bah B.K. Sohlangpiaw Sordar shnong lem bad u B.S. Roy Nongphud Secretary shnong Mawlieh bah, ki la pynpaw ba na ka liang jong ka dorbar shnong hi baroh kawei ki la kyrpad ia u MDC ban thawlad lem na ka bynta ban pynbha ia katei ka surok. Shuh shuh kila pynpaw ruh ba kum ka shnong na ka snem sha ka snem kila ju ia mih paidbah ban ia trei ia katei ka surok, hynrei kan shymla neh satia bad kaba la wanrah bad buh ruh ia paidbah nongshong shnong ha ka jingeh namar wat ki kali rit ruh kim lait satia ba kin iaid na katei ka surok. Katei ka jingthoh ka pynpaw ruh ba lyngba ka jingsniew katei ka surok khamtam ha ki por slap kala long ka jingtim ia ka leit ka wan ki nongshong shnong khamtam ia ki khynnah skul, kumta ka dorbar shnong kala kyntu jur ia u MDC ba un thaw lad noh ban pynbha lem ia katei ka surok.


Shillong, 23 Nailur:   Ka jingiakhun jong u Myntri ka tnad District Council Affairs u Bah HDR Lyngdoh bad u MLA ka Mawphlang u Bah Kennedy C Khyriem ka la pynlong ia ka shuki Block Development Officer (BDO)ha Maw phlang Community & Rural Development Block ban shu sah thylli la lai bnai kynthih bad kane ka la buh jingeh ia ki paidbah ba donkam. Ka ophis u BDO Mawphlang C&RD Block  ka la sah kumto bad la shu phah peit da u BDO ka Mylliem C&RD Block. Ka la mih ka jingkynnoh ba kane ka jingsah thylli ka dei namar ka don ka jing iakhun hapdeng u Bah HDR Lyngdoh bad u Bah Kenney C Khyriem ban thung ia u briew ba ki don jingiadei. Ka thymmei khu bor ka la ong ba kine ki MLA ka Congress baroh ar ngut ki ki kwah ban thung BDO da u briew jongki  bad ki iakhroh ia u myntri ka  Community and Rural Development Bah Prestone Tynsong ban pynngeit ia u. Ha ka jingshisha, la iathuh ba ka sorkar ka la dep thmu ban thung ia u BDO ha katei ka Block, hynrei ka la sahkut hadien ba la ujor kine ki ar ngut ki MLA. Hynrei na ka liang u MLA u Bah Kennedy Khyriem u la kyntait ia kane ka jingkynnoh.  Ha ka jingshisha, ka jingslem ban thung BDO ka dei namar bym don ophisar.  Baroh ngi la sngew khia ia kane ka jingslem ban thung BDO la ong u Bah Khyriem. U la ong ba la khmih lynti ba ka tnad C&RD kan thung noh ia u BDO hapoh kane ka taiew. Ha kawei ka liang, ym pat ioh ban iakren ia u Bah HDR Lyngdoh namar ba u pynlip ia ka mobile.


Shillong, 24 Nailur: Ka State Co-Ordination Committee of Coal Owners Miners and Dealers Forum (CCCOCOMDF) ka la ujor pyrshah ia ka sorkar jylla sha ka Principal Bench jong ka National Green Tribunal ( NGT) ha nongbah Delhi bad halor katei ka jingujor jong katei ka seng ka NGT kan shong bishar ha ka 29 bad 30 tarik mynta u bnai. Katei ka ujor pyrshah ia ka sorkar jylla namar ba kam shym la pyntreikam ia ka hukum ba ka NGT ka la pynmih ha ka 31 tarik u naitung, 2015 ha kaba katkum katei ka hukum ka NGT ka la hukum ia ka sorkar ba ka dei ban ai Challan ia ki trok 10 shaka bad 12 shaka kiba lah ban kit bun eh haduh 19 ton u dewiong, hynrei ka sorkar haduh mynta ka shym la ai challan ia ki nongkhaii dewiong ba kin pyniaid ia u dewiong jong ki. Shwa ia kane katei ka seng ka la thoh sha Chief Secretary ka jylla , sha u Addl Secretary i/c Transport bad kumjuh sha u bah I.W Ingty uba dei u Commissioner ka tnad Transport ha kaba ka la kyrpad ba ka sorkar kan pyllait noh ia ka Challan, hynrei katkum ka jingong ki nongialam katei ka seng ki la ong watla ki la bun ki jingkyrpad bad ki jingthoh ba la pynher sha ka sorkar hynrei kam shym la sngap satia bad dei na katei ka daw ba katei ka seng ka la leit ban ujor sha ka Principal Bench jong ka NGT.


Shillong, 25 Nailur: Ka sorkar Megha laya ka la pynbna iar ba ka ain shna iing ba la pynmih da ka KHADC ka long beain namar ba khlem iaid katkum ki kyndon. Ha ka jingpynbna ba la pynmih ha kane ka sngi Thohdieng, u Under Secretary ka tnad District Council Affairs (DCA) u la ong ba ka jingpynbna ba la pynmih da ka Executive Committee (EC) ka Khasi Hills Autonomous District Council (KHADC), Shillong ha ka Gazette  ka Meghalaya (Extra-ordinary) ha ka 25 tarik Nailar, 2015 ka dei ka bym shym la ai bor. U la ong ba ka sorkar jylla ka la pynmih ia kane ka jingpynbna hadien ba ka KHADC ka la iaid lait ia ki kyndon khlem iaid katkum ki kyndon da kaba shu pynmih ia ka jingpynbna ia ka  Khasi Hills Autonomous District (Land Development and Building) Regulation, 2015   kaba pynbna ha ka Part-IV  ka Gazette ka Meghalaya (Extra-ordinary) ha ka 25 tarik Nailar, 2015. Na ka bynta ka jingtip paidbah, ka sorkar ka la pynbna katkum ka Paragraph ka Chapter XIV ka Meghalaya Secretariat, Manual of Office Procedures, 1993,  ka Gazette (Extra-ordinary) lah ban shon da ka jingpdiang ka Printing and Stationery Department lait noh haba kane ka bor la pynkhamti kum ka Ain da ka Law Department lane ka jingpynbna da ka Assembly Secretariat bad ka Election Department. Ka sorkar ka la ong ba ka Paragraph 186.6 ka Manual ka la kdew shai ba ka jingpynbna ba la pynmih ha ka Gazette (Extra-ordinary)  dei ban soi da u  Secretary lane u ophisar bym duna ia ka kyrdan Deputy Secretary. Hynrei ia kane ka rukom khlem bud da ka KHADC haba pynmih ia ka jingpynbna ha ka Meghalaya Gazette (Extra-ordinary) ha ka 25 tarik Nailar August, 2015, la ong ka sorkar. Shwa ia kane, ka  Khasi Hills Autonomous District (Land Development and Building) Regulation, 2015  ka la pynmih ia ka jingpynbna ha ka Meghalaya gazette  ba ka ain shna hapoh jaka ka district council donkam ban shim permishon na ka KHADC ban shna iing shna sem bad ym dei na ka Meghalaya Urban Development Authority (MUDA). Hynrei da kane ka jingpynbna ka sorkar, ka ain shna iing ka district council ka la iap.


Shillong, 28 Nailur: Ka KHADC ka la rai ba kan thoh sha u Lat ka jylla u  V Shanmuga nathan ba un pynkiew ia ka bhah na khajna na ki mar poh khyndew ba dei jong ka Council sha ka 60 percent  na baroh kiba dei ban ioh bhah ka Council.  Ngi la aiti ia kane ka kam ha u EM  ban peit ia ka Mines bad Minerals bad u EM ba peit ia ka pla tyngka ban pynkhreh ia ki jingdonkam shwa ban leit aiti ha u Lat ka jylla ba un pynkiew ia ka jingioh khajna jong ka Council sha ka 60 percent,  la ong u CEM ka KHADC Bah Pynshngai  N Syiem hynne ka sngi. U la ong ba ka bhah jong ki mar poh khyndew ka long  tang  40 percent ba ka Council ka ioh na ka sorkar jylla.  Hynrei ka sorkar jylla ka la pynduna ia ka khajna jong ka Council na ka 40 percent sha ka 25 percent,  la ong u Bah Syiem. Katkum ka jingong u Bah Syiem ka jingpynkiew ia ka khajna ka long ban iarap ia ka Council ban pyndep ia ki kam ba man ka sngi.


Shillong, 29 Nailur: Ka seng lehnoh ba Bangladesh kaba la tip kum ka Bangladesh Tiger Force ka la kam ba dei ma ka kaba rahbor bad pyniap ia u pulit syntiat ka sorkar pdeng uba la tip kyrteng kum u Vikash Singh bad uwei pat u nongkhaii uba la shah rahbor rygkat uba la tip kyrteng kum u Kamal Saha ha ka sng saitjai  jong ka taiew. Kham mynshuwa ki bor pulit ki suba jur ba dei ka seng lehnoh na Ri Lum Garo ka ASAK ka seng kaba la pait na ka ANVC kaba la leh ia katei ka kam, katba ki bor syntiat pat ki la kam ba ka dei katei hi ka seng kaba la rahbor bad pyniap ia kitei ki 2 ngut. Ka Bangladesh Tiger Force ka la kam ba ka pyniap ia kitei 2 ngut da kaba ai daw ba ki dei kiba donkti ha ki kam jakhlia ha ki thainn khappud, katkum ka khubor ba la phah sha ki lad khubor da u Dallim Islam u Commander in Chief ka BTF uba la phah ha ka kyrteng jong u chairman katei ka seng u Samsul Islam u la ong ba u tei u ophisar syntiat u dei uba ju mlien ban pynjynjar bad lehbei  ia ki shynrang Bangla bad u batbor bad pyniap pat ia ki kynthei bad ki khynnah,  Ngi la iohi bad ngi la mad shitom la slem bah, hynrei mynta ka la dei ka por. Na kata ka daw ngi rahbor ia kitei 2 ngut na Baghmara Rongra Reserve Forest, ngi la pyniap ia kitei ki 2 ngut ki runar  ong katei ka kyrwoh khubor. Katei ka kyrwoh khubor ba la phah sha ki lad khubor ka la pynshai ruh ba ia katei ka kam la leh da katei ka seng ym kiwei pat ki seng lehnoh ha ri Lum Garo kum ka GNLA, ASAK ne kiwei pat. Katba la ong ba u Joint Director ka IB u Vijay Kumar u la don mynta ha Baghmara ban pyntikna la utei u ophisar jong u u la shah pyniap shisha ne-em kumba la saphriang ki khubor kaba la ong ba la don kiba la la ia ka metiap jong u. U Singh u dei na Bihar bad u bat ia ka kyrdan Assistant Intelligence Officer (ACIO-2) , u la trei ha Rongara la shisnem eiei mynta.


Shillong, 29 Nailur: Hadien ka jingkhlad noh u Lat ka jylla Manipur u Syed Ahmed uba la khlad noh ha ka 27 tarik mynta u bnai , u President ka ri u Pranab Mukherjee u la aiti ha u Lat ka jylla Meghalaya u V.Shanmuganathan ban bat shipor kum u Lat ka jylla Manipur nalor ba u bat kum u Lat ka jylla Meghalaya haduh ban da pynbna thymmai. U Lat ka Manipur u la khlad noh hadien ba la ban ka jingpang bampong kaba la bat slem ia u, u la shimti kum u Lat ka Manipur ha ka 16 tarik u jymmang, 2015. Katba u Shanmuganathan ruh u la wan ban shimti kum u Lat kane ka jylla ha u jymmang, 2015. U Shamuganathan u dei u nongtrei shitrhem jong ka seng RSS ha ki por kiba mynshuwa bad u la pyniasoh sha ka seng BJP ha u snem 2003 bad ha u 2015 la thung ia u kum u Lat ka jylla Meghalaya.


Shillong, 28 Nailur: Ki longing ba duk khaw reshon na shnong Wahlyngngia kaba hap ha Sohiong Constituency ki la wan ai jubab hakhmat ka ADC ka Kong AL Mawlong ha Shillong halor ka jingbym ioh khaw reshon. U Deputy Commissioner ka East Khasi Hills u la hap ban pynlong ia ka jingtohkit bniah ia kane ka kam hadien ba ka Meghalaya High Court ka la bthah ia u bad ia u SP ba un rejister mukotduma ia kane ka kam da ka jingujor ka president ka CSWO ka Kong Agnes Kharshiing ha ki bnai ba la dep. Katkum ka jing iathuh jong ka Kong Kharshiing ki don haduh kumba 25 tylli eiei ki longing ha katei ka shnong kiba la  don kot reshon hynrei kim ju ioh ia u khaw da ka jingleh bym dei jong ki bor shnong bad u nongsam.  Kaba lyngngoh ka long ba don kiba ioh card ration haduh ar ne lai tylli ha kawei ka iing hynrei kata ruh kim tip satia ,la ong ka Kong Kharshiing.  Mano ba leh ia kane, Ka dei ka kam tuh bad ka kam thok, ka ain ka dei ban trei ia kito kiba donkti ha kane ka kam , ka la ong. Lah ban kdew ba ka Kashari District Session ka la kyntait ia ka jingujor ka Kong Agnes ban pynshitom ia ki briew kiba donkti ha kane ka kam da kaba ai rai ba dei ban ujor beit tang kito ki briew kiba ioh bynta ne ba don card hynrei ka kashari High Court ka la bret ia kane ka hukum ka kashari District Session ha ka jingbishar ba dang shen bad ka la pynmih ia ka rai ba mano mano lah ban ujor ban iarap ia ki briew kiba shem jingeh. Ka la bthah ruh ia u DC bad u SP ba kin leh ia kane ka kam katkum ba iaid ka ain. Hynne ka sngi, ki don san ngut kiba wan mih ha ka ADC ban ai ka jingjubab jongki bad katkum ka jingsngewthuh, la khot kyndiat khyndiat ia ki briew bad ka jingai leit ai jubab kan kut haduh 6 tarik Risaw ban wan.


Shillong, 19 Nailur: U Chief Executive Member (CEM) ka KHADC Bah Pynshngai  N Syiem u la ong ba ka jingrai kynsan ka sorkar jylla ban pyntreikam ia ka ain khang bam ar maloi ka Prevention of Disqualification (Members of the Legislative Assembly of Meghalaya) Amendment Bill, 2015 ka long ban pyntlot ia ka jing iakhih jong ki nong synshar shnong synshar hima kiba ialeh na ka jingshah banbein jong ka sorkar jylla.  Ka long kaba bakla ban ong ba ka sorkar jylla ka thaw ia kane ka ain ban khyrwit tang ia nga. Katkum ka jingbishar bniah, ka dei ka jinghiar thma ia ka jaitbynriew bad ki bor synshar shnong synshar hima kiba dang iakhun pyrshah ia ka jingshah ban bein ha ka sorkar. Kum u CEM ka KHADC, nga ialam ia kane ka jingiakhih jong ki paidbah , la ong u Bah Syiem haba iakren bad ki nongthoh khubor hadien ba la iakynduh bad u Lat u V Shanmuganathan hynne ka sngi Hatmajai. Katkum ka jing ong u Bah Syiem, u sngew kmen ba ialam ia kane ka jingiakhih jong ki paidbah kiba pyrshah jur ia ka jingieng jong ka sorkar jylla ban thaw ain ia ki rangbah shnong bad ban pyntreikam ia ka Meghalaya Building Bye-Laws, 2011 ha ki jaka ka District Council.  Ngi la iasnohkti lang naduh ki MDC, bor synshar shnong synshar hima ban phah ia ka khubor ba ka sorkar kam lah ban leh ne synshar donbor  u la ong. U la ong ba kane kam dei ka sien ba nyngkong ba ki MLA ki bat ar kam bad ma u ruh ka dei ka sien kaba ar.  Haba nga thep kyrteng ia ka elekshon MDC ha u snem 2014, ka Entry IX ka Prevention of Disqualification (Members of the Legislative Assembly of Meghalaya) Act, 1973 ka shah ia nga ban long MDC bad MLA. Mynta pat kynsan kynsan, ka sorkar jylla ka kwah ban pynduh noh ia kane da kaba pyntreikam naduh ka 1 tarik Risaw 2015. Baroh la pdiang sngewbha ia kane ka jingthmu lada pyntreikam hadien ba la kut kane ka por jinglong MDC ba mynta  la ong u CEM ka KHADC. U la ong ba ka jingkam jong u Myntri Rangbah (MR) u  Dr Mukul Sangma ba ka dei namar ka jingujor PIL halor kane ka mat kaba pynlong ia ka sorkar ban leh dain dain, kam dei kaba shongnia. U la ong ba kane ka jingkam u Myntri Rangbah ka dei tang ban pyrshang ban tap eit miaw namar ba kam ju don kano kano ka jingiakren ne thaw ain ia kano kano ka kam kaba dang sah teng ha ka ka Kashari.  Nga kwah ban kylli ia u Myntri Rangbah,  hato u dei ka iingbishar?.  Ai ba ka iing kashari kan bishar bad ngi long kiba la khreh ban iakhun ia kano kano ka jingmih.  Ka long kaba sngewsih ba ka sorkar ka la pyrshang ban ialam bakla ia ki paidbah.lada ka kam ka sahteng ha ka Kashari, ym ju dei ban iakren iathaw ain. Ka jingkylli kaba jwat ia ka sorkar, ka long kumno ka sorkar ka thaw ia kane ka Bill haba ka kam ka dang sah ha ka Kashari  la ong u CEM ka KHADC. U la ong ba u lah ban ujor sha ka Supreme Court ban ai ia ka jingpynshai kaba thikna la ka sorkar ka lah ne em ban thaw ain ia ka kam kaba dang sahteng ha ka Kashari. U la ong ba ka jingiehnoh jong ki MLA ia ka kam MDC ka dei ka jingniew bein ia ki paidbah ba lajied ia ki.  Ki dei ban iakhun ia kane ka jingleh ka sorkar jylla shwa ban iehnoh ia ka jinglong MDC. Kane ka pyni ba ki pyrkhat ia ka jingbit jingbiang jongki ha jaka jong ki paidbah , la ong u CEM. U la ong ba un ialam ban iakhun ia kane da ma u hi namar ba u sngewthuh ba um shym la leh kano kano kaba bakla.  Ia nga la jied da u paidbah, namarkata ka sorkar jylla kam don hok ban pynkhein ia ka hok ba la ai da u paidbah. Ngi hap ha ki kyndon jong ka Sixth Scheduled bad ym ha ki ain ka sorkar jylla. Ka Council ka dei kawei pat ka met bad ka jingong ba bat ar kam kam mih , la ong u Bah Syiem. U la ong ba u la kyntu ia u Lat ka jylla ba un eksamin bha shwa ban ai ia ka jingmynjur ia kane ka ain khang bam ar maloi ka sorkar. U kyrmen ba u Lat un pyndonkam ia ka jingstad jongu halor kane ka kam shwa ba un leh.


Mawkyrwat, 30 Nailur: Ka Khasi Hills Autonomous District Council (KHADC) mynta ka sngi ka la plie ia ka tnad treikam jong ka ha Maw langwir, Mawkyrwat, South West Khasi Hills District. La plie ia katei ka tnad treikam da u bah Pynshngai  N Syiem, CEM KHADC uba long ruh u kongsan ha ka jingialang ha ryngkat ka jingdonlang u bah Rowell Lyngdoh, MLA Mawkyr wat uba long ruh u Myntri Rangbah Ba-ar ka jylla, Deputy CEM KHADC bah PT Sawkmie, bah Mansturdy Nongrem, Chairman KHADC, Deputy Commissioner ka South West Khasi Hills ka kong Ri Pnar Lyngdoh, bah Jansing Tynsong EM ka tnad Building ka KHADC ryngkat kiwei pat ki EM ka KHADC bad ia ka jingialang la pyniaid da u bah Hadrian Lyngdoh, EM uba dei ruh u MDC ka Mawkyrwat Konstitwensi. Shuwa ba kiwei pat ki nongkren kin kren ha katei ka jingialang la maitphang halor katei ka jingplie ia ka tnad treikam thymmai ka KHADC da u EM ka Building u bah Jansing Tynsong ha kaba u la ong ba katei ka tnad kaba dang shu plie thymmai kam pat don ia ka iing lajong, hynrei la shu shim wai shipor da ka ing u bah Hadrian kaba ka KHADC ka la shim wai saw kamra. U la ong ba mynta kin don tang 7 ngut ki nongtrei katei ka tnad thymmai kiba yn wanrah na Shillong, kiba hap hapoh ka jingpeit u Superitendent u bah G Kharsyntiew bad katei ka tnad kan sdang ban treikam noh naduh ka 1 tarik u risaw kaba mut lashai ka sngi.Ha katei ka tnad thymmai u bah Jan u la ong ba kin sdang treikam shuwa tang ar tylli ki tnad kiba kham donkam, kata ka Professional Tax bad ka NOC kaba ia dei na ka bynta ki khyndew ki shyiap khnang ba ki paidbah kin lah ban shim ram bad haduh mynta u la ong ba ka tnad kam pat lah ban leh ia ka Land Records namar ka jingduna ki nongtrei. U bah Jan, u la ong ruh ba ka daw ba la pynlong ia ka KHADC ban wai shipor da ka ing u bah Hadrian ka dei namar ba ka dang wad jaka ban tei ia ka ophis kaba pura jong katei ak tnad ha Mawkyrwat. Utei u EM ka KHADC u la kyntu ia ki paidbah katei ka District ba kin shim ia ka kabu ban pyndonkam hok ia katei ka ophis jong ki. Halor katei ka juh ka phang u bah Pynshngai  u la ong ba ka KHADC kan pyrshang ban pynmih kam thymmai noh ha katei ka tnad thymmai ka tnad bad kumjuh ruh ban pynioh ia ka Building kaba pura ha kaba ia katei ka kam yn ia kren ha ka Dorbar mang tyngka ka ban wan jong ka District Council. U la ong ba katba nang iaid ki sngi, yn pyrshang ban nang wanrah sa ia kiwei dei ki tnad treikam kiba donkam ha katei ka ophis ka KHADC.U bah Rowell u la ong ba ka jing don ka tnad Professional Tax kan pynsuk ia ki nongtrei sorkar bad wat ma u ruh kum u MLA, u hap ban siew ia ka Professional Tax bad naduh ki nongiasaid Ain, ki kontraktor bad kiwei. U la ong ba ka la dei ruh ka por ba ki nongrep ruh kiba la palat ka jingioh ia kaba la mang ki la dei ban siew noh ia ki Professional Tax jong ki. U la ong ba katei ka tnad ka dei kawei na ki tnad kaba pynmih pisa bha ia ka District Council, u la ong ba ha kaba ia dei pat bad ka NOC khyndew kan long ka jingiarap ia kito kiba kwah ban shim ram na ki bank . U la kyntu dei ban pyntreikam hok ia katei ka ophis ym ban shu pynlong tang ka jaka shongkai jongno re jongno. U bah P.T Sawkmie Deputy CEM KHADC haba ai jingkren halor katei ka tnad treikam thymmai ka KHADC ha South West Khasi Hills u la ong ba katei ka dei jingmyntoi ia ki paidbah katei ka thain  bad haba ka jingmyntoi ka wan hap ban pynthikna ba ka dei beit ban wan sha u paidbah. U la pynkynmaw ba 14 bnai u la don bad ka ARPA hynrei ym shym la lah ban plie ia katei ka tnad treikam ka KHADC hynrei tang lai bnai ba ka PDF ka wan ha ka bor la lah ban pynurlong ia katei ka jingsngnud u paidbah,  Nga la don bad 3 ngut ki CEM, u bah Adelbert, bah Ardent hynrei nga iohi ba u bah Pynshngai  u don ka jingiohi jngai bad kwah ban pynkhlai  ia ki it ki Hima bad dei naduh ba u wan ma u ba ki ioh mynsiem  ong u bah Sawkmie. U la ong ba ha kine ki sngi ka jingiakren shaphang ka District Council kam shym kut tang ha Shillong hynrei shaduh ki nongkyndong bad wat sha ri Lum Garo ruh, u la ong ba ka kham palat ka jingiakren ban ia ka sorkar u Modi ruh bad ka kham palat ruh ban ia ka ingiakren ia u President ka Amerika u Barrack Obama. U la pynkynmaw ruh ba ka seng HSPDP ka dei ka seng kaba ia khih Hills State kaba u kpa jong u u la donlang ryngkat bad u bah Rowell Lyngdoh ban ia khun Hills State ha kaba u la ong  I Pa jong nga bad u bah Rowell ki don lang ha ka por ia khun Hills State na ka seng HSPDP, hynrei ka polisi pat ka pheil  ong u ba Sawkmie haba kren pharshi ia ka seng HSPDP.Kiwei pat kiba la ai jingkren ha katei ka sngi ki long ka Deputy Commssioner ka SWKH District ka kong Ri-Pnar Lyngdoh, bah Mansturdy Nongrem, Chairman KHADC, u bah N.Syiemiong Syiem ka Hima Mawharam bad kiwei pat. Ha katei ka sngi ruh ka la don ka jingpynbyrngia da ki jingshad jingtem tynrai na ki samla bad ki khynnah skul katei ka thain  . Ha katei ka sngi la pule ruh ia ka Notification da u Jt. Secretary ka KHADC u bah C.Kharshiing.


Shillong 30 Nailur: U Chief Executive Member (CEM) ka Khasi Hill Autonomous District Council (KHADC) u Bah Pynshngai lang N Syiem mynta ka sngi u la rai ba un nym iehnoh ia ka kam MLA ne MDC, wat la hynriew kiwei pat ki MLA ba long MDC ki la aiti ia ka shithi iehnoh kam kum ki MDC. Haba kren sha ki nongthoh khubor ha kamra jongu, u Bah Pynshngain u la ong ba um leh eiei kaba bakla bad kam don kano kano ka jingkylli ba u dei ban iehnoh ia ka kam.  Ka dei ka MUA-II kaba leh ia kaba bakla ban pdiang ia ka amendment bill. Namar haba ka Executive ka la long ka agent jong ka Kashari , la ong u CEM ka KHADC. U Bah Pynshngain u la kynnoh ba jingpdiang ia ka Prevention of Disqualification (Members of the Legislative Assembly of Meghalaya) (Amendment) Bill, 2015 ka dei kam shimet ban tangon ia u namar u wanrah ia ki khlieh nongsynshar ka Khasi bad Jaintia ha kawei ka rynsan. Lah ban kdew ba ka Federation of Traditional Dorbars (FTD) ka kynhun ki khlieh nongsynshar ka ri Khasi bad Jaintia la thaw da ka KHADC dang shen kum u tynghung jong ka jaitbynriew ban iakhun ia ki mar kiba ktah ia ka jaitbynriew ban iada ia ka hok kum ka jaitbynriew. U CEM u la ong ba halor kane ka mat, ka bol ka don ha kti ka Kashari jong u Lat ka jylla, la un mynjur ne em ia ka Bill.  Lada kam urlong lashai ka mut ba ka Bill ka don ka jingdkoh , la ong u Bah Pynshngain. Haba kylli hato kane ka jingeh jongu kam dei ka jingiakhun pyrshah ia ka party, u Bah Pynshngain u la ong,  Kano kano kaba nga la leh kam mut ba ialeh pyrshah ia ka party namar ba nga leh ia ka jingsngew jong ki paidbah ,. U la ong ba ka AICC ka dei ka nongbishar la ka jingleh jongu kan long pyrshah ia ka parti Congress haba ki nongialam jong ki party kim shym la lah ban burom ia ka jingsngew jong ki paidbah. U Bah Pynshngain u la ong ruh ba um shym la pyrshah ia ka Congress kaba u don kum u dkhot ka party hynrei ka long pyrshah ia ka rukom treikam jong ka sorkar.  Ngam pyrshah ia ka party hynrei nga pyrshah ia ki briew ha ka party,  la ong u CEM ka KHADC. U CEM uba dei ruh u MLA ka Congress u la ong ba lada ka sorkar ka kwah ban pdiang ia ka amendment bill ka dei ban ai ia ki kopies jong ka bill shi taiew shwa ban sdang ka dorbar bad dei ban iakren ha ka Congress Legislature Party (CLP).  Namarkata, nga don ka hok ban pyrshah ia ka jingpynkylla ia ka bil namar ba khlem leh ha ka rukom kaba dei , u la pynkut.


Shillong, 1 Risaw: Hadien ka jingkhlad noh u bah Hopingstone Lyngdoh, President ka HSPDP ki la mih bun ki jingiakren hapdeng u paidbah kaba la ong mano pat ban shimti ia ka khet President jong katei ka seng , hato la yn dei u bah Ardent M Basaiawmoit uba dei u Vice President jong katei ka seng?. Haba ia kren bad u Rupang mynta ka miet lyngba ka phone u bah Witting Mawsor, MLA ka HSPDP na Mawshynrut uba dei ruh u nongaiktien bad u joint Secretary ka seng HSPDP u la ong ba katkum ka riti synshar ka seng HSPDP kam shym la don ka kyndon ba u Vice President un lah ban kiew beit beit sha ka khet President hynrei ka la ong ba lada jia ba pang ba shitom, ba iap lane ba risain noh u President u Vice President u don ka bor ban pyniaid ia ka jingialang tad haduh ban da poi ka elekshon jied President. U bah Witting u la iathuh ruh ba ha ka 6 tarik u risaw kan don ka jingialang jong ka Executive Committee jong ka seng HSPDP ha ing u bah Ardent M Basaiawmoit bad la buh por ruh ban pynlong ia ka General Council ha ka 23 tarik u risaw hynrei u la ong ba na ka daw ka jingkhlad noh u ma ieid Hoping ym lah ban pynthikna la yn pynlong ne em ia katei ka General Council ha ka 23 tarik ne lah ban buh por biang kham hadien ia ka. Hynrei u la ong ba donkam kyrkieh ia ka seng HSPDP ba kan jied noh kloi ia u nongialam namar ba ka elekshon shiteng samoi MDC ruh ka la ha khmat eh bad ka seng ka donkam ban pynkhlain bha ha kum kine ki por. Haba la kylli kumba katno ngut ki dkhot jong ka Executive Committee ki don ha ka seng HSPDP u bah Witting u la ong ba ki don kumba 24 ngut eiei, bad u la ong ba ia ka Ri-Bhoi la pynduh pyndam noh bad kaba sah mynta sa tang ka West Khasi Hills ( kynthup South West Khasi Hills) bad ka East Khasi Hills. Haba la kylli pat kumno ka elekshon nongialam katei ka seng ka iaid u la ong ba ha ka Executive Committee kin don ki ban wanrah ia ki kyrteng ki kyrtong ba ki kwah ban shimti ia ka kam President bad lada ai ba ki don ar ngut ki kyrtong ne tam bad lada jia ba ki krtong kim pyndem iwei ia iwei u la ong ba kan don ka elekshon ka ban pyniaid da ka elekshon komiti jong ka seng kaba lah ban long da ka jingvote da ka sur lane ka jingvote da ka ballot paper katkum ka jingpyniaid ka elekshon komiti. U la ong ba ha ka elekshon kiba lah ban thep vote kin dei tang 10 ngut na kawei ka Area Unit kaba mut kawei ka konstitwensi. U bah Witting la kyntait ia ki khubor hamsaia kiba la mih ba ka hadien ka jingkhlad noh u ba Hoping ka don ka jingpait hapdeng ka HSPDP kaba ki paidbah ki ju ong ka HSPDP East bad ka HSPDP West ha kaba u la ong ba kumba ka long mynta katei ka seng ka ia tylli bad ka kwah ban pynim bad ban pynkhlain ia katei ka seng.


Shillong, 02 Risaw: Ka kaiphot jong ka Controller Auditor General (CAG) ka la kdew ia ka jingthurmur ka jing pyntreikam ia ka jaka shoh doh hapoh Mawlai Maw ong kaba mang T. 15 klur. Kane ka long ka jingpynslem ban siew sut bad ka pisa ba la shim ram na ka bynta kane ka projek. Ka kaiphot u CAG kaba kut ha ka 31 tarik u Lber, 2014, ka la kdew ba ka la don ka jingpynlut syrwa  a ka pisa T. 8.18 lakh na ka bynta ban pynkhreh ia ka Detailed Project Report (DPR) bad kane ka kaiphot ka la kdew ruh ka tnad Animal Husbandry and Veterinary ka la ai jingkyrshan pisa T. 6.39 klur sha ka kom peni kaba pyntrei ia kane ka projek. Ka kaiphod u CAG ka lyngngoh ba ka khlem shem lap haba peit ia ka rekod kaba batai ia ka daw na ka bynta jingkhot ia ka tender halor ban pynbha ia ka DPR. Hadien ba la plie  a ka tender, ka tnad ka la ai ia ka kam sha ka kompani kaba la tip kyrteng RGI kaba dei na Chennai ha ka jingsiew kaba long T. 7.20 lak bad la iasoi ia ka sos kular bad kane ka kom peni ha u bnai Kyllalyngkot, 2010. Ka tnad Animal Husbandry bad Veteri nary department ka la khot pat  a ka tender na ka bynta ka jingpyntrei ia kane ka jaka shoh doh ha u bnai Jymmang, 2010. Ka tender committee ka tnad ka la aiti  a ka kam sha ka M/s Rishan Rapsang kaba la buh ia ka dor T. 21.67 klur na ka bynta ban pyntrei ia kane ka projek. Ka kaiphod ka kdew ba ka jingpyntreikam ia kane ka projek, ka tnad ka la buh ia kawei ka kyndon ba ka kompani kaba la ioh ban pyntrei ia kane ka projek ka dei ban long kaba la pyntbit halor ban pyntrei ia kum kine ki projek bad kam dei satia ban shim kano kano ka jingiarap na kiwei ki kontraktor.  Kaba sngewphylla namar ym shym la buh kano kano ka kyndon na ka bynta ban khang lad ia ka RGI, Chennai ban iadon bynta ha ka jingpyntrei ia ka projek, la ong ka kaiphot. Ka kaiphot ka kynthoh ba ka long be-ai  ban ailad ia ka RGI, Chennai ban shim bynta ha ka jingiathep tender bad ban dkhot ka M/s Rishan Rapsang kaba dei ka kompani kaba la ioh ban pyntreikam ia kane ka projek. Ka tnad ka Ministry of Food Processing Industries, ka la hukum ia ka tnad Animal Husbandry and Veterinary department ban weng ia baroh ar tylli ki kompani (M/s Rishan Rapsang bad ka RGI, Chennai) namar ka long kaba be-ai  ba kajuh ka kompani kan dei ka kontraktor bad kumjuh kum kata ka consultant ka ban khmih ia ka jingpyntreikam ia kane ka projek.  Wat hadien saw snem hadien ba la aiti ia kane projek sha kine ki ar tylli ki kompani ha ka dor T. 15.82 klur haduh u bnai Nailar, 2014 bad ka jingthmu ban shna ia ka jaka shoh katkum ka juk kaba mynta ka long ban ai ia ki paidbah ia ka doh kaba khuid kaba suba bad kumjuh ruh halor ban don ki kor kiba kyrpang halor pynkhuid ia ki jaboh kiba mih na kane ka jaka,  kane ka kaiphot ka la kynthoh. Ka la ong ba ka jingkam na ka tnad ka long ba la lah ban pyndep kumba 95 % ia ka, hynrei hadien ka jingjurip ki la lap tang kumba 75 % ka kam ka la dep. Ia kane ka projek la buh ban pyndep ha u bnai Ia ong2013 hynrei la buh por biang ban pyndep ia kane ka projek ha u bnai Na weng 2013 bad  la pynkynriah biang sha u bnai Lber 2014. Hynrei, ia kane ka projek ym shym pat ban pyntreikam haduh mynta. Kane ka jaka shoh doh la shna da ka Rapsang Group of Companies ryngkat ka jingiatreilang bad ka Real Growth Company na Chennai ha ka jingmang tyngka kaba 22 crore. Katkum ka jingpynbieit, ka tyllong khubor ka iathuh ba ka MeECL kan buh ia u transformer u ba khlai  haduh 500 KV ha katei ka jaka. La ong ba donkam la u jong u transformer khnang ban pyndonkam kyrpang ban shohdoh. Katkum ki jingtip ia ki jaka bret ia ki jaboh la jan dep shna nadong shadong. Lah ban pynkynmaw ba ka Sorkar Jylla hynrei ka la iaid sha khmat halor ban thung ka komiti ka ban khmih bad peit (management committee) ia kane ka jaka shoh doh. U heh sorkar jong kane ka tnat u iathuh ruh ba ka na ka liang jong ka Sorkar ka angnud ban buh ia ki dkhot jong ka seng nongdie doh ban long dkhot ha kane ka komiti. Lah ban kdew ba mynshwa ki paidbah ki pyrshah ban buh ia ka jaka shoh doh namar ka lah ban pynjaboh ia ka  tyllong umdih ka wah Umshing kaba bsa um ia ka thain  Mawlai Maw ong. Kham mynshwa, ka Meghalaya State Pollution Control Board (MSPCB) ka la pynlong  a ka jingjurip lang hapdeng ki bor shnong bad ki ophisar na katei ka tnad ban pyntikna ba katei ka wah kan nym jaboh lada buh iaka jaka shohdoh ha Mawlai Maw ong. Katba  a ki jaboh bym long um na ka liang ka tnad ka la pynkhreh ia ka jaka ban pynkylla sha ki sboh. Ha kane ka jaka shoh doh lah ban shoh doh 160 tylli ki masi, 240 tylli ki sniang bad 240  tylli ki blang ha ka shi sngi.


Shillong, 02 Risaw: Ka War Jaintia Youth Council (WJYC) ka pynpaw ia ka jingbynniaw jur halor ka jingbret niut pathar jong ka Municipal ha ka surok Amlarem shaduh  Jowai,kane ka jingbret patar ia ki nuit ba la lum napoh sor Jowai da ka Municipal ka ktah jur ia ka koit ka khiah jong ki   paidbah nongshong kali. Ka seng ka la ong ba ki nongiaid lynti na une u surok ki la sngew salia hi sat namar ka jingleh bym patiaw kane ka tnad ka pyni ia ka jingbym niewkor shuh ia kiwei pat ki para briew, bad ia ka jinglong kyntang ka mariang bad ka pynlehrain ruh ia ka burom jong ka District . Ka la ong ba  ka sorkar na ka por sha ka por ka juh pynbna ban wanrah ia ka khuid ka suba hapoh ki shnong, ki jylla bad ka Ri hi baroh kawei. Ka  WJYC ka kyntu jur ia ka tnad Municipal jong ka Jowai  ba kan shimkhia ban pynkynriah mardor ia kine ki  iut sha jngai khnang ban lait na ki jingsma ia ki nongshong kali bad ba kan ym wanrah ia ki jingpang ba bun jait lyngba ki lyer jakhlia kiba mih na kine ki  iut. Ka Council ka kyrpad ruh ia kane ka tnad ba kan sngewbha ban shna pynbha ia kane ka jaka theh  iut kat kum ka juk mynta khnang ba ka jingsma jong kine ki  iut kan ym mih shuh. Ia kane ka kyrwoh la pyllait paitbah da u Ailad Surong Asst. Genl. Secretary ka W.J.Y.C. Amlarem.


Shillong, 02 Risaw: Ka Hynniewtrep Youth Council (HYC) ka la seng ia ka Anti-Uranium Movement (AUM) ban pyrshah ia ka sorkar jylla ne ka sorkar pdeng ban tih uranium ha South bad West Khasi Hills district ka jylla Meghalaya. Haba kren mynta ka sngi sa ki lad pathain khubor, u organizing Secretary ka HYC u bah Nickson Dohling u la ong ba naduh ba sdang ka seng ka pyrshah ia ka jingtih uranium bad haduh mynta ngin ieng pyrshah beit halor kane. Ka jingseng ia ka anti uranium movement, ka seng kan sa pynlong ia ka jingialang paidbah ha man ki jaka ha ri Khasi bad ha Jaintia Hills ban pyntip sha ki paidbah halor ka jingma lada shah ban tih ia une u uranium. Ia kane ka jingialang yn sa pynlong ha kine ki sngi ha Umdohlun, Mawkyrwat ha South Khasi Hills, Nongstoin ha West Khasi Hills bad ha Shillong.  Ngin nym shah ban tih uranium ha kane ka jylla , la ong u bah Dohling. Na ka liang ka seng ki la kyrpad ba ia ki paidbah ba kin iasnoh kti lang ha kane ka jingpyrshah ban tih uranium, la ong u bah Dohling bad u la bynrap ban iada na ka jingma ngim dei ban shah ban ailad ban tih uranium.   Ngi kyrpad ia  baroh ki paidbah bad kynhun seng ba kin iasnoh kti lang bad ngi ha kane ka jingiakhih kum ka dak ka jingiatylli , la ong u bah Dohling. U bah Dohling, u la ong ba na ka liang ka seng kan sa phah jingthoh sha ka  sorkar jylla bad sha ka District Council ba kim dei ban ai NOC ia kano kano ka tnad jong ka sorkar pdeng ba kin tih ia u uranium ha kane ka jylla. Ha kajuh ka por ka HYC, ka la ong ba dang shen ki nongtrei ka Maheshwari Company  ki la pynlong ia ka jingtih ia u uranium ha Kulang ka thainn Nongjri South West Khasi khlem ka jingpyntip ia ki paidbah.   Ngin sa pyntip sha ki paidbah kiba shah pynbiej ha ka sorkar khnang ban shah ban tih uranium , la ong u organizing secretary ka HYC. Dang shen u Myntri Rangbah ka jylla u Mukul Sangma, u la ong ba ka sorkar jylla kam don kano kano ka jingthmu ban tih ia u uranium na Mawthabah-Wahkaji.